Sonerezh elektronek - Wikipedia\nAr sonerezh elektronek zo anezhañ ur seurt sonerezh gant sonioù krouet diwar ardivinkoù elektronek dreist-holl. Ar binvioù sonerezh elektronek hag an teknologiezh sonerezh elektronek emañ e kalon e savidigezh. En em ziorren a ra kalz adalek fin an XXvet kantved.\nTelharmonium, Thaddeus Cahill, 1897\nLuigi Russolo, Intonarumori, 1913\n1 Istor ar sonerezh elektronek\n1.1 Ar studioioù kentañ\n1.2 Ar bloavezhioù 1960 ha 1970\n1.3 Ar bloavezhioù 1980\n1.4 Ar bloavezhioù 1990 ha 2000\n2 Ar rummadoù\n3 Un nebeut darvoudoù liammet gant ar sonnerezh elektronek\nIstor ar sonerezh elektronekAozañ\nAr sonerezh elektronek a zo bet implijet adalek ar bloavezhioù 1950, gant mekanikoù a servije da grouiñ sonioù sintetek. D’ar mare-se ne oa ket tu implijout ar sonerezh elektronek war-eeun, setu perak e oa enrollet evit ma vefe aesoc’h d’ar sonaozourien cheñch ar son, en ur lakaat ar memes son da vezañ implijet meur a wech da heul (loop e saozneg). Adalek penn-kentañ an 20vet kantved o doe bet c’hoant ar sonaozourien implijout binvioù tredan pe elektronek, met evit sevel ar re gentañ ez eus bet ezhomm kalz amzer. E-touez ar binvioù kentañ ijinet evel-se e kaver :\nan electromusical piano hag an delenn dredan ijinet gant Elisha Gray hag Alexander Graham Bell (1876)\nar singing arc gant William Du Bois Duddell (1899)\nan telharmonium gant Thaddeus Cahill (1900). 200 tonenn, 8 metrad hirder dezhañ.\nan æterofon (theremin) gant Lev Theremin (1920) : touchennaoueg ebet, trawalc’h e oa tremen an daouarn dirak ar mekanik evit ma vefe gwagennoù ha trouz da heul.\nan elektrofon gant Jorg Mager (1921).\nKudenn bennañ an holl vinvioù-se a oa o ment : bras-tre e oant, da lavaret eo diaes da implijout ha da fiñval. Un darvoud all a zo a-bouez : e 1935 e labouras enklaskerien an embregerzh alaman AEG war an enrolladennoù war bannoù. Adalek ar mare-se e c’helljer troc’hañ hag adpegañ ar sonioù enrollet.\nAr studioioù kentañAozañ\nEvit an taolioù-arnod kentañ e oa ret kaout ul lec'h bennak evit pleustriñ : neuze eo bet impijet ar studioioù savet, peurliesañ, evit ar chadennoù skingomz. E 1951 e kemeras Herbert Eimert e karg studio sonerezh elektronek WDR (Westdeutscher Rundfunk) e Köln, Pierre Schaeffer a zilojas e Club d’essai (deuet da vezañ GRMC, Groupe de Recherche de Musique Concrète) ha divizout a reas en em staliañ en R.T.F. (Radiodiffusion-télévision française) e Pariz. Luciano Berio ha Bruno Maderna a savas ar pezh a zes da vezañ studio fonologiezh RAI (Radiotelevisione Italiana) e Milano. Er memes mare e voe savet studioioù radio a-ratozh evit ar sonerezh elektronek e Stockholm, Helsinki, Kopenhagen ha gant B.B.C (British Broadcasting Corporation) e Londrez. Er Stadoù-Unanet e krogas an traoù e 1951 gant Vladimir Ussachevsky hag Otto Luening. Hag e 1955 e c’halljont implij o labourva e skol-veur Columbia. Dont a reas al labourva da vezañ anvet Columbia Princeton Electronic Music Center (C.P.E.M.C.) e 1959. A-drugarez d’an holl enklaskoù-se e c'hellas ar sonazourien sevel tonioù diazezet war vinvioù elektronek, memes ma save kudennoù evit kas / degas anezho, rak pounner pe bras-tre e oant. Ouzhpenn e chome diaes implijout anezho hep bezañ pleustret e-pad pell, ker-tre e oant ha ne oa ket kalz anezho.\nAr bloavezhioù 1960 ha 1970Aozañ\nDiaes e oa sevel tonioù gant binvioù elektronek er bloavezhioù 1960. Tri strollad tud a gasas an enklaskoù war-raok evit ma vefent aesoc’h da implijout.\nAr strollad kentañ a ijinas Buchla. Ar benveg-se a voe savet e 1963, gant Morton Subotnick (sonaozour sonerezh fetis). Adalek 1962 en doa bet ur yalc’had gant Foundation Rockefeller, setu m’en doa gellet kenlabourat gant un den anvet Ramon Sender hag un ijinour war an tredan anvet Don Buchla.\nSubotnick a zisplegas : Hor pal a oa sevel ur ‘voest du’ a vefe bet implijet gant ar sonaozourien er gêr, evel ur studio bihan. Ar pal a oa ivez lakaat ar voest-se da vezañ heñvel ouzh un urzhiataer. C’hoant hor boa ivez e vefe ur benveg marc’hadmat evit ma c’hellfe ar muiañ posupl a dud prenañ anezhañ. Lakaet hor boa 400$ da bal, a-benn ar fin omp deuet a-benn da sevel anezhañ evit nebeutoc’h evit 500$. Gant Robert Moog e voe bet ijinet ar c'henaozer kentañ a c’haller implijout evel ur piano (memes touchennaoueg). E 1964 e kenlabouras gant ar sonaozour Herb Deutsch hag asambles e teujont a-benn da sevel binvioù elektronek diazezet war modulennoù. E-keit ma voe Deutsch o sevel tonioù e profitas Moog evit klokaat ha cheñch e vinvioù.\nEr memes bloavezh ez eas Paul Ketoff (ijinour war ar son evit RCA Italiana e Roma) e darempred gant William O. Smith, rener studio sonerezh electronek Akademiezh amerikan Roma, hag e kinnigas dezhañ sevel ur c'henaozer aes da implij evit an Akademiezh. Mont a reas Smith e darempred gant Otto Luening, John Eaton ha sonerien all a oa en Akademiezh. Smith a zegemeras kinnig Ketoff hag hemañ a zeuas a-benn da sevel e genaozer Synket (Synthesizer Ketoff) e penn-kentañ ar bloavezh 1965. Er penn-kentañ eo bet savet ar sonerezh elektronek gant tud desket-tre, ha tamm-ha-tamm e voe implijet ivez e bed ar sonerezh pop. Unan eus an tonioù pop elektronek kentañ eo sonerezh kinnig Doctor Who e 1963. Krouet e voe gant ar BBC Radiophonic Workshop.\nE penn-kentañ ar bloavezhioù 60, e lakaas Wendy Carlos ar sonerezh elektronek da vezañ brudet gant div bladenn: Switched-On Bach ha The Well-Tempered Synthesizer, eno sonerezh barok sonet gant ur Moog. D’ar mare-se e c’helle ar Moog produiñ un notenn nemetken, da lavaret eo e rankas Carlos tremen ur bern eurvezhioù er studio evit dont a-benn da enrollañ ar pezh en doa c’hoant. Ouzhpenn e oa diaes kendoniañ ar Moog kentañ. An theremin, ur benveg diaes-tre da seniñ gantañ, a voe implijet gant The Beach Boys evit o c'hanaouenn Good Vibrations, hag ar mellotron gant The Beatles (Strawberry Fields Forever).\nA-feur ma yae an deknologiezh war-raok e teuas ivez ar pianoioù tredan da vezañ marc’hadmatoc’h hag aesoc’h da gas ha da zegas, neuze e krogas ar strolladoù da implijout anezho ivez. Da skouer : United States of America, Silver Apples pe Pink Floyd.\nEr bloavezhioù 1970, e voe bet kaset war-raok da vat ar sonerezh elektronek gant Kraftwerk. Ar strollad ne implijas benveg all ebet, nemet re elektronek. Strolladoù all eus Alamagn o deus bet implijet sonioù elektronek : Neu!, Tangerine Dream, Can, Popol Vuh, Deutsch Amerikanische Freundschaft (D.A.F.). E Bro-C’hall eo bet brudet ar sonerezh elektronek gant Jean-Michel Jarre, gant e bladenn gentañ anvet Oxygène.\nImplijet eo bet gant Alan Stivell ar sintetizer hag efejoù eletronek tost goude eo bet tu kavout anezhe war ar marc'had, da laret eo e deroù ar bloavezhioù 70. Kroget en eus anezhañ d'implij muioc'h al levezon-se e penn kentañ ar bloavezhioù 80, ha muioc'h mui goude.\nSonerien piano jazz brudet evel Herbie Hancock, Chick Corea, Joe Zawinul (Weather Report) ha Jan Hammer (Mahavishnu Orchestra) a grogas da implijout ar c'henaozer en o fladennoù jazz fuzion er bloavezhioù 1972-1974. Adalek 1973 e voe bet implijet ar binvioù elektronek evit sevel tonioù jazz fuzion. Skouerioù : ar bladenn Sweetnighter gant Weather Report pe The Headhunters gant Herbie Hancock. Sonerien evel Chick Corea pe Jan Hammer a implijas anezho ivez, en ur cheñch o doare da seniñ hag en ur ouzhpennañ kalz efedoù evel slide, vibrato, ring modulators, distortion ha whawha. Diwezhatoc’h er bloavezhioù 1980 ec’h embannas Herbie Hancock ar bladenn Future Shock, asambles gant ar produour Bill Laswell. Berzh bras a reas ar bladenn e 1983, dreist-holl a-drugarez d’ar ganaouenn Rockit.\nAr bloavezhioù 1980Aozañ\nAr bloavezhioù 1990 ha 2000Aozañ\nDioret ha skignet en deus ar sonerezh elektronek dre an house e Chicago, ar sonioù techno hag elektro e Detroit er bloavezhioù 80, al luskad acid house e Bro-Saoz e fin ar bloavezhioù 80 hag e penn-kentañ ar bloavezhioù 90.\nE touez an arzourien House o deus levezonet ar rummad e kaver Frankie Knuckles, Marshall Jefferson, Jesse Saunders, Larry Heard, Kerri Chandler pe c'hoazh ar Masters At Work.\nEvit an elektro hag an techno : Juan Atkins, Derrick May, Kevin Saunderson, Carl Craig, Richie Hawtin pe ar c'henstrollad Underground Resistance.\nKen niverus eo a rummadoù hag isrummadoù ma n'eur ket evit menegiñ anezho amañ. Ouzhpenn-se n'eus ket harzhoù resis etrezo. Koulskoude e c'haller komz eus :\nan doareoù a-vremañ : sonerezh tredan-ha-klev pe elektro-akoustik, sonerezh fetis hag ar sonerezh tredan-ha-klev war ar prim\nan doareoù arnodel : sonerezh greantel pe sonerezh industriezh, elektro, elektronika, IDM, turntablism, nu jazz, rock progresivel, new wave, cold wave, krautrock ha post-rock\nan doareoù evit an dañs : house, deep house, acid house, techno, techno Detroit, techno izek, progressive, acid techno, EBM, breakbeat, drum'n'bass, jungle, techno hardcore, hardtek, trance, trance psykedelik, garage house, ghetto house, ghetto techno, new beat, dance\ndoareoù graet "chill-out" anezho : ambient, downtempo, dub, illbient, trip-hop.\nUn nebeut darvoudoù liammet gant ar sonnerezh elektronekAozañ\nFestivalioù sonerezh elektronek a vez kavet stank hiziv an deiz, en o zouez Detroit Electronic Music Festival, Sónar e Barcelona, al Love Parade e Berlin. An daou festival pennañ e Breizh zo Astropolis bep miz Eost e Brest, ha Scopitone bep miz Gwengolo e Naoned.\nAdtapet diwar « https://br.wikipedia.org/w/index.php?title=Sonerezh_elektronek&oldid=1906124 »\nDernière modification le 5 Gou 2021, à 22:09\nKemmoù diwezhañ degaset d'ar bajenn-mañ d'an 5 Gou 2021, da 22:09.


Breizh 18 çà vous dit? Bah non ce sera Bretzel 18\nSujet: Breizh 18 çà vous dit? Bah non ce sera Bretzel 18 Dim 21 Mai - 8:31\nPOTIUS MORI QUAM FOEDARI[\n" Si je devais considérer ce que je peux "accomplir" au sens pratique, je n'aurais certainement pas le moindre espoir de commencer...Ce doit donc être quelque chose d'autre. Mais quoi?\nPeut être faire ce que l'on a à faire, parce qu'on est soi, parce qu'on est là."\nDernière édition par Stef de Bègles le Dim 21 Mai - 17:59, édité 1 fois\nSujet: Re: Breizh 18 çà vous dit? Bah non ce sera Bretzel 18 Dim 21 Mai - 11:23\nSujet: Re: Breizh 18 çà vous dit? Bah non ce sera Bretzel 18 Dim 21 Mai - 15:10\nSujet: Re: Breizh 18 çà vous dit? Bah non ce sera Bretzel 18 Dim 21 Mai - 17:32\nSujet: Re: Breizh 18 çà vous dit? Bah non ce sera Bretzel 18 Dim 21 Mai - 17:52\nSujet: Re: Breizh 18 çà vous dit? Bah non ce sera Bretzel 18 Dim 21 Mai - 17:55\nSujet: Re: Breizh 18 çà vous dit? Bah non ce sera Bretzel 18 Dim 21 Mai - 18:23\nSujet: Re: Breizh 18 çà vous dit? Bah non ce sera Bretzel 18 Dim 21 Mai - 18:27\nSujet: Re: Breizh 18 çà vous dit? Bah non ce sera Bretzel 18 Lun 22 Mai - 15:26\nSujet: Re: Breizh 18 çà vous dit? Bah non ce sera Bretzel 18 Lun 22 Mai - 19:17\nSujet: Re: Breizh 18 çà vous dit? Bah non ce sera Bretzel 18 Jeu 29 Juin - 14:25\nSujet: Re: Breizh 18 çà vous dit? Bah non ce sera Bretzel 18 Dim 9 Juil - 15:34\nSujet: Re: Breizh 18 çà vous dit? Bah non ce sera Bretzel 18 Mar 11 Juil - 20:19\nSujet: Re: Breizh 18 çà vous dit? Bah non ce sera Bretzel 18\n» Vous êtes chaud comme la breizh....


Grafour - Wikipedia\nUr grafour a zo unan hag a labour war dachenn an darempredoù. Sevel a ra doareoù a bep seurt evit lakaat an darempredoù da dremen dre al lagad.\nE c'houiziegezh a deu eus al lizherennañ (arz bodañ arouezioù fiñv evit sevel gerioù pe frazennoù), ar jestroù ha skeudennoù, arz ar pajennaozadur.\nGellout a reomp kavout meur a zoare labour : an embannadur, web, liesvedia, skeudennidigezh, design.\nGanet eo micher grafour er XXvet kantved. A-raok e veze implijet an dresourion bruderezh evit ober bruderezh. Disheñvel e oa pep tra : int, a rae arz dre al lagad, al lizherennourion a rae pajennaozadur ha war-dro an testennoù. Hiziv en deus ar grafour, kemeret plas an dresourion bruderezh er c'hevredigezhioù, labourat a reont evit ar vruderezh en un sevel kinnigadenn ar c'hazetennoù. Betek fin an XIXvet kantved e oa moullet arz ar grafour e gwenn ha du ha war paper. Bremañ e vez livioù, mentoù a bep seurt. Memes ma vez gant ar c'hazetennoù, magazinoù, levrioù, kaieroù pe skritelloù a bep seurt, implijet un dañvez fizik e chom ar paper an dañvez implijetañ.\nLabour ur grafourAozañ\nHiziv an deiz e tremen ar grafour e devezh dirak un urzhiataer. Implijet e vez getañ an EMbann Ameilet dre Urzhiataer (EMAU). EMAU a servij da grouiñ dielloù d'ar voulidigezh dre an urzhiataer. Gantañ e vez implijet poelladoù evel Photofiltre, Photoshop evit an tresañ pe c'hoazh InDesign, OpenOffice evit ar pajennadur. Kalz reoù all e vez c'hoazh, ha pep hini e vez gant Macintosh pe Windows.\nAdtapet diwar « https://br.wikipedia.org/w/index.php?title=Grafour&oldid=1875050 »\nDernière modification le 13 Mae 2020, à 19:37\nKemmoù diwezhañ degaset d'ar bajenn-mañ d'an 13 Mae 2020, da 19:37.


Nikolas Verron - Wikipedia\nNikolas Verron, ganet e Kemperle er bloavezh 1740, ha marvet drouklazhet e Pariz d'an 3 a viz Gwengolo 1792, a oa ur beleg jezuist hag ur merzher. Unan eus Merzherien Gwengolo 1792 eo, bet lakaet war roll an dud eürus gant ar Pab Pi XI, d'ar 17 a viz Here 1926.\nNikolas Verron a oa kelenner e Pariz pa voe dismantret Kompagnunezh Jezuz e Bro-C'hall (urzh ar Jezuisted), er bloavezh 1762. Goude-se e voe aluzener leanezed e Pariz.\nNac’h a reas touiñ sentidigezh d'al lezennoù nevez savet war an Iliz hag ar veleien (Constitution civile du Clergé). Kaset e voe da brizon sant Firmin e Pariz, ha lakaet d’ar marv d'an 3 a viz Gwengolo 1792 (e-pad Lazhadegoù Gwengolo).\nEveltañ e oa lakaet ivez d’ar marv Glaoda Laporte, Visant Rousseau, ha Fransez Le Livec, bet jezuisted eus eskoptioù Kemper ha Leon. Meneg zo eus gouel ar sant en deiziadurioù d'an 2 a viz Gwengolo.\nAdtapet diwar « https://br.wikipedia.org/w/index.php?title=Nikolas_Verron&oldid=1849855 »


Roperzh Teurgn - Wikipedia\nRoperzh Teurgn pe Roperzh Kreñv (pe Robert le Fort e galleg) a oa un uheliad hag ur brezelour frank, hendad dinastiezh ar Roperzhidi hag ar Gapesianed, ganet etre 815 hag 820, ha lazhet d'ar 15 a viz Gwengolo 866 en emgann Brissarthe, er Maine-et-Loire a hiziv.\nFamilh Roperzh a oa ur familh konted staliet etre Roen ha Meuse.\nWar-dro 840, da heul rannidigezh an impalaeriezh etre mibien Loeiz an Deol, e tibabas Roperzh mont d'en em staliañ da Neustria ha servijout Karl Voal, roue Frankia ar C'hornôg.\nAn titl a vMissus dominicus a oa gantañ war-dro 852-853, ha galloudoù bras dezhañ e broioù Maine, Teurgn hag Anjev.\nSevel a reas ouzh Karl Voal e 858, met ne badas ket pell e emsavadeg ha titlet e voe dug gant ar roue e 861. En em gavout a reas e penn ar vro etre Seine ha Liger ha stourm ouzh ar Vretoned hag an Normaned staliet en aber al Liger.\nKrediñ a reer e oa mab da Roperzh († 834), kont Oberrheingau ha Wormsgau, ha da Waldrade, c'hoar da Odo Orleañs.\nN'eus meneg istorel ebet eus pried Roperzh. Krediñ a reer e oa Adelaid, pe Adelais Elzas, pe ur vaouez kar dezhi, marteze merc'h dezhi.\nHonnezh a oa anavezet ivez evel Adelaid Teurgn (war-dro 805 - † war-lerc'h 866), a oa merc'h da Huon Teurgn hag Elzas, lesanvet an Aonig. Dimezet e voe da gentañ war-dro 839, da g-Konrad Iañ Bourgogn.\nGant an eured-se e oa deuet Roperzh da vout breur-kaer d' an impalaer Lotar Iañ, dre ma oa dimezet gant Ermengard Teurgn, c'hoar Adelaid. .\nN'eus forzh penaos e ouzer e oa tad da Odo Iañ ha Roperzh Iañ a voe roue ar Franked o-daou. Roperzh Iañ a oa tad-kozh Huon Capet. Dre-se e oa Roperzh Teurgn penn lignez ar Gapesianed.\nPays de Loire et Aquitaine de Robert le Fort aux premiers Capétiens, actes du colloque scientifique international (Angers, septembre 1987), réunis et préparés par Olivier Guillot et Robert Favreau, in-8°, 266 pages, Société des antiquaires de l'Ouest, Poitiers, 1997 ; [Mémoires de la Société des antiquaires de l'Ouest et des musées de Poitiers, 5e sér., t.4].\nLes Capétiens gant F. Menant, H. Martin, B. Merdrignac ha M. Chauvin, embannadur Perrin, 1999.\n↑ Patrom:Ref-Riché-Carolingiens, taolenn XIII\nAdtapet diwar « https://br.wikipedia.org/w/index.php?title=Roperzh_Teurgn&oldid=1467999 »\nDernière modification le 4 Ebr 2013, à 17:36


Journal de Renaud Camus, mardi 6 juin 2017\ncréée le mercredi 7 juin 2017, 23 h 12\nmodifiée le mercredi 7 juin 2017, 23 h 17Plieux, mardi 6 juin 2017, minuit et demi. L’autre soir, à l’horrible émission de Laurent Ruquier, “On n’est pas couché”, Yann Moix, qui s’entretenait ~~~~~~ ~~~~~~~~~~~~ ~~~~~ ~~~~~~~~ ~~~~~~~~~, ~~~~ ~~ ~~~~~ ~~~ ~~~~~ ~~~~~~~~~ ~~~~~ ~~~~~~~~~ ~~~ faire référence à ~~~~ ~~~~ ~~~ ~~~~ ~~~~~~~~ ~~~~~~~~~~, ~~~~~ ~~~~ ~~~~~~. ~~~ ~~~~~~~~ ~~~~ ~~~~~ ~~~~ ~~~ ~~~~~~~~~~~~~ ~~~ ~~~~~~~ ~~~ ~~~~~~~ ~~~ ~~’~~~~~~~~~~~~. ~~~ ~~~ ~~~~~~~~~~ ~~~~ ~~~~~~~~~~~~ répandu. Je l’observais ~~~~~~~~’~~~~ ~~~~~~~ ~~~ ~~~~~ ~~’~~~~ ~~~~~~~~~~~ ~~~~~~ ~~~~~~~~~~~~~ ~~~ ~~~~~~~~~~, ~~~~ ~~~~ ~~~~~~~~ ~~~~~~~~. ~~’~~~~~~~~ ~~~~ ~~’~~~~~~~~ ~~~ ~~~~~~~~ ~~~~~~~~~~~~ ~~~~~ ~~’~~~~~~~~ ~~~~~~~ ~~~ ~~’~~~ ~~~~~~ ~~~~ travaux littéraires et, ~~~~~ ~~~~~~~~~~, ~~~~~~~~~~. ~~~~~ ~~~~~~~~~~~~ ~~~~~ ~~~~ ~~~ ~~~~~~~ ~~~~~~~~~ ~~~~~~~~~~~~. ~~~, ~~~ ~~~~~~~~ ~~~~ ~~’~~ ~~~~~, ~~~~~~~ ~~~ ~~~~~~, ~~~ ~~~~~ ~~~~~ ~~~~ ~~~ ~~~ ~~~~~~~ un peu surprenante, ~~~~~~~ ~~~~~, ~~~~ ~~~~ intensité.\nCes ~~~~~ ~~~~~~~~ ~~~ ~~~~, ~~~ ~~~~~~~ ~~~’~~~~ ~~~~~ ~~~~~~~~~~ ~~ ~~~~~~~ ~~~ ~~~~~, ~~ ~~~~~~~, ~~ ~~~~~~~~~, ~~ ~~~~ ~~~~ ~~~ ~~ Rosenberg put together. ~~~ ~~~~~ ~~~~ ~~~~~~~~~~~ ~~~~~ ~~~~ ~~~~~~~~~~~ ~~~~~ ~~~~~~~~~~~~~~, ~~~~~~ ~~~ ~~~ ~~~~~~ ~~~ ~~~~ ~~~~~~ ~~~~~~~~~~~~~~~~ ~~~~~~~ ~~~~~~~ ~~~~~~~~~, ~~~ ~~~~~~~ ~~~~~ ~~~~~ ; ~~~ ~~~~~~~~~~~~ ils trouvent le ~~~~~~ ~~’~~~ ~~~~~~~~~ ~~~~~~~ ~~~~ ~~~~. ~~~ ~~~ ~~~ ~~~~~ ~~~~~ ~~~~~~ ~~~~ ~~~~~ ~~~~~~~~~ ~~~~~ ~~~ ~~~ ~~~~~~~ ~~~~~ ~~~ ~~~~~ ~~~’~~~ ~~~~~~ ~~~~~~~~~ ~~’~~~~~~~~~ ~~~~~~~~~~ dans cette façon ~~~ ~~’~~~~~~~~~~. ~~~ ~~’~~~~~~~~ ~~~ ~~~~~~~~ ~~~ ~~~~~~~~~, ~~~ ~~’~~~~~~~ ~~~~ ~~ ~~~ ~~~~~~~~~, ~~~ ~~~~~ ~~~ ~~~~~~~~~~ ~~~ ~~~~~~~~~~ ~~’~~~ ~~~~~~ ~~~ ~~’~~~~~~~~~~ ~~’~~~ ~~~~~~~~ ~~~ l’in-nocence, de la ~~~~-~~~~~~~~, ~~~ ~~~ ~~~~-~~~~~~~~~, ~~~ ~~~ ~~~~~~~~ ~~ ~~~~~~~ ~~~~~~~~ ~~~~~~~~~~~~, ~~~ ~~~ ~~~~~ ~~~~~~~ ~~~~~~~~~, ~~~ ~~~ ~~~~~~~ ~~~~~~~~~~ ~~’~~~ ~~~~~~~~ ~~~~~~~~ ~~~~~~~ ~~~~ ~~~~~~~~~~~~ ; ~~~, s’il fallait résumer ~~’~~~ ~~~~ ~~~~ ~~~~~~~~~~ ~~~~~~~~~~~ ~~~ ~~~~~ ~~~~~~~~~~ ~~~ ~~~~~~~~~ ~~~ ~~~ ~~~~~~~~~ ~~~~~~~~ ~~~ ~~’~~~~~~~~~ ~~~ ~~~ ~~~~~~~ ~~~ ~~~ ~~~~~~~~~~~ ~~~ ~~~~~~~~~~~~~ ~~~~ ~~~ ~~~~~~~~~~~ où la sienne ~~ ~~~~~~~~~~ ~~~~~~~~~. ~~~~~ ~~~ ~~~~~-~~~~~ ~~~~~~~~~, ~~~ ~~~ ~~~~~~~~, ~~~~ ~~~~~~~~~~ ~~~~~~~, ~~ ~~~~ ~~~~~~~ : ~~~~ ~~~~~~~ ~~~~~ ~~~ ~~~~~~~ ~~~~~~~~~~~, ~~~~~~~~ ~~~ ~~~ ~~~~~ ~~~ Moix, mais pour ~~~ ~~~~~~~~ ~~~~~~~~~~ ~~~~ ~~~~~~~~~ ~~~ ~~~~~~~~~~~ ~~~~~~~~~. ~~~~~~~~~, ~~~~~~ ~~~~~~~~~ ~~~ ~~~~~~~ ~~~~~~~~~~~ ~~~~~ ~~ ~~~~~, ~~~ ~~~ ~~~~~ ~~~~~~~~~~~ ~~~~~ ~~~~~ ~~~~ ~~~~ ~~~~~~~ ~~~~~ rapproché des éructations ~~~~~ ~~~~~ ~~~~~~~ ~~~~ ~~~~~~~~~~ ~~~ ~~~~~~~, ~~~ ~~~ ~~~ ~~~~~~ ~~~’~~~~ ~~~~~~~~~~. ~~’~~~ ~~~~~ ~~’~~~~~~~~~ ~~~ ~~~~ ~~ ~~~~~~~~~, ~~~~~~~ ~~~ ~~~~~~~~~~ ~~~~~~~~ ~~~’~~~ ~~ ~~~~~~ de moi, littérairement, ~~’~~~~~~ ~~~~ ~~~~~~~~~~~ ~~~ ~~~ ~~~~~~~~~~~~~~ ~~~~~~~~~~~~~~~, ~~~ ~~~~~, ~~~~ ~~~~ ~~~ ~~~~ ~~~~~~ ~~~~~~~~~~~, ~~~~~~ ~~~ ~~~~, ~~~ ~~~~ ~~~~~~ ~~~~ ~~~~~~ ~~~ ~~~~~ ~~~~~~~, ~~~~~ de la haine ~~~’~~~ ~~’~~~~~~~~~ — ~~~ ~~~~~~ ~~~ ~~~ ~~~~~~~ ~~~~~~ ~~~~~~~ ~~~~ ~~~~~~~, ~~~ ~~~~ ~~~~~~~~~, ~~~ ~~~ ~~~~~~~~~. ~~~~~~… ~~’~~~~~~ ~~~~~-~~~~~ ~~~~~~~~~~~ ~~ ~~~ ~~~~~~~~~~~~~ ~~~ ~~~~ rond de serviette ~~~~~~~~~~~, ~~ ~~~~ ~~~~~~ ; ~~~ ~~~~~ ~~~ ~~ ~~~~~ ~~~ ~~~~~~~ ~~~~~~~~, ~~~ ~~~ ~~~~~~~ ~~~~~~ ~~~~~~~~~~~, ~~~ ~~~~~~~~, ~~~ ~~~~~ bien.\nPhilippe ~~~~~~~~~ ~~~~~~ ~~~ ~~~~ ~~~~~~ pris de grands ~~~~~~~~, ~~~ ~~~~~~~~~~~ ~~~~~~~~~~~~~ ~~~~~ ~~~~. ~~~ ~~’~~~~~~~~ ~~~ ~~~ ~~~~~ ~~~~~~~~~~ ~~~~~~~~~~~~~~~~ ; ~~~ ~~’~~~~~ ~~~ ~~~~~~~~~~ ~~~~~ ~~~~~~ ~~~~~~~, ~~~~ ~~~ ~~~~~~ ~~~ ~~~~~~~~, ~~~~~ il est l’adjoint, ~~~ ~~~ ~~~ ~~~~~ ~~~~~ ~~~~~~~ ~~~~~~~ ~~~~~~~~~~~, ~~~’~~~ ~~~~~~~~~ ~~~~~~~~ ~~~~~~~~~~~~~~~. ~~~ ~~~~~~ ~~~~~~~~~ ~~ ~~~ ~~~~ ~~~ ~~~~~, ~~~~~~ ~~~~~~~~ ~~~~ ~~~~~~~~~, ~~~ ~~~~~~~~~~ ~~~~~~~~~, durant l’enregistrement de ~~’~~~~~~~~~ ~~~ ~~~~~~~~~~~~~ ~~~ ~~~ ~~~~~ ~~~~~~~~~~ ~~~~~ ~~~~~~ ~~~ ~~~~~, ~~~’~~~ ~~’~~~~ ~~~~-~~~~~ ~~~~~~~~~~ ~~~~~ ~~~~ ~~ ~~~~~~ ~~~~ ~~~ ~~’~~~~~~~~~ ~~~ ~~~~~~~~~~~~~~. ~~~~~ ~~~ ~~~~~~~ que je suis ~~’~~~~~~ ~~~ ~~~~~ ~~~~, ~~~~~~~~, ~~~~~~~~~~ ~~~ ~~~~~~~~~~~~~~ ~~~ ~~~~~~~. ~~~ ~~~~~~~~ ~~~~ ~~~~ ~~~~~~~ ~~~~~ ~~~~~, ~~~ ~~ ~~~~~~ ~~~~ ~~~ ~~~~~ ~~~ l’attribue.\nCela ~~~~ ~~’~~~ tout de même ~~~ ~~~~~~~~~~, ~~~~~ ~~~~~~~ ~~~~ ~~~~~~~~~, ~~~ ~~~~ ~~’~~~~~~~~ ~~ ~~~~ ~~~~ ~~~~~~~ ~~~~ ~~~~~ ~~~~~~~~~~~~~, ~~~ ~~~~~~, ~~~ ~~~ ~~~~~~~~~~~~~~~~~~~ ~~~~~~~~~. ~~’~~~~ ~~~~~~~ ~~~~~~~, ~~~~ ~~~~~~~~~ ce matin :\n« Je ~~~~~~~~~ ~~ ~~~ ~~~~~~ ~~~~~~~~~~~~~ ~~~~~~ ~~~ ~~~~ ~~~~~~~~ ~~~~ ~~~~~~~~~ ~~~~~~~ ~~~~~~ ~~ ~~~~~~~ ~~~~~~, ~~~~~~~~ ~~~~ ~~~ ~~~~~~~~ ~~~~~~~ ~~~~~ ~~~~~~ ~~~~~~~~~ ~~~~ ~~~~~~~~ ~~~~~ culture. Pas de ~~~~~~~, ~~~~ ~~~~~~~~~~~ ~~~~~~~~~~~ ~~~ ~~~~~~~~~~. ~~’~~~~~~ ~~~~ ~~~~~~~~~ ~~~’~~~~ ~~’~~~~ ~~~~~~~ ~~~ ~~~~~~~ ~~~~~~, ~~~ ~~~~~~~~ ~~~’~~~~ ~~~~ ~~~~~~~~~~~ ~~~ ~~~~~ ~~~ ~~~~~~~~. ~~~ ~~~~~, ~~’~~~~ un des droits ~~~ ~~’~~~~~~ ~~~~ ~~~~~ ~~~~~~~~~, ~~~~~ ~~~ ~~’~~~~ ~~~~ ~~~~ ~~~~~~~ ~~~~~ ~~’~~~ vanter.\n« ~~~~~ ~~~ Dictionnaires ~~~~ ~~~~~~ reçues ~~~’~~~ ~~ ~~~~~~~ ~~~~~~~~ ~~ ~~~~~~~ ~~ jour, celle qui ~~~~~~~~~ ~~ ~~~~~~~~~~~~~~~~ ~~~~~~~~ ~~~~ ~~~~~ ~~~~~~~~~~ ~~~~ ~~’~~~~ ~~~~ ~~~~~ ~~~~~~~~~~~~~~~ ~~~ ~~’~~~~~~~~ ~~~ ~~~ ~~~ ~~~~~~~~ ~~~~~~~~~~~~~~~~ ~~~~ règnent. »\nJe ~~~ ~~~~~ ~~~~ ~~~~ ~~~ ~~~~~ que les innombrables ~~~~~~~ ~~~~ ~~~~~~~ ~~~ ~~~~~~~~~ ~~~ ~~~~~~~~~ ~~~~~~ ~~~~~ ~~~~~~~ ~~~~~~ ~~~~~~~~~~~ ~~~~~~~~~~~~~~~, ~~~ ~~~~~~~~, “~~~ ~~~~~ ~~~ ~~~~~~~~~” ; ~~~~~ ~~~ ~~~~~ ~~~~~ ~~~~~~~~~~, ~~’~~~~~~ ~~~~~ ~~~~ habituel, que neuf ~~~~~ ~~~~ ~~~~ ~~~~ ~~~ ~~’~~~~ ~~~~ ~~~. ~~’~~~~ ~~~ ~~~~~~~~ ~~~~~~~~, ~~~~ ~~~~~~ ~~~ ~~~~. ~~~~~~ ~~~ ~~~~~~~~~ ~~~~~~~~~, ~~~~~~, ~~~ ~~~ ~~~~~~ ~~~~ ~~~~ ~~~~~~, chassé de partout, ~~~~~ ~~~~~~ ~~ ~~~~ ~~~~~ ~~~~~.\nvoir l’entrée du mardi 6 juin 2017 et son image dans Le Jour ni l’Heure


Ursula Katharina von Altenbockum - Wikipedia\nReichsfürstin von Teschen; livet gant Rosalba Carriera, Gemäldegalerie Alte Meister, e Dresden.\nUrsula Katharina von Altenbockum Lubomirska, pe Urszula Katarzyna Lubomirska z domu Bokum e poloneg, ganet e 1680 ha marvet e 1743, anvet priñsez Teschen diwezhatoc'h a oa un itron alaman a ouenn uhel serc'h d'ar roue Aogust II, roue Pologn.\nMerc'h e oa d'ar Truchsess (senesal) Johann Heinrich von Altenbockum ha d'e bried Konstancja Tekla Branicka, deuet eus Westfalen da Bologn.\nE 1695 e oa 15 vloaz Ursula pa zimezas d'ar priñs ha Kronoberkaemmerer (kambrelan) Jerzy Dominik Lubomirski, 26 bloaz koshoc'h egeti. An tiegezh Lubomirski, en amzer-se, a oa galloudus-bras er vro. Liammet e oa ouzh ar Penn-Kardinal Michał Stefan Radziejowski, arc'heskob Gniezno, an hini a oa bet dibabet evel kannad personel gant ar roue nevez, Aogust, goude marv ar roue kozh Jan III Sobieski (1629-1696). Ha daoust da se, iskisat tra, setu ar pab da derriñ eured Ursula.\nWar-dro dibenn ar c'hantved en doa graet Aogust, Roue Pologn ha Dilenner Saks, anaoudegezh gant ar briñsez Lubomirska, ha goude he freuz-dimeziñ e kavas an tu d'he daremprediñ dre ar Penn-Kardinal.\nEn 1700 e teuas da vout serc'h ofisiel Aogust (Mätresse), kemeret ganti lec'h ar gontez Countess Maximiliane Hiserle of Chodau, anavezet ivez evel ar Gontez Esterle. Aogust a gasas Ursula gantañ eus Pologn da Vro-Saks, hag a ginnigas anezhi da lez Dresden. Bamet e voe tud al lez gant kened ha spered ar briñsez. Ur mab a c'hanas d'an 21 a viz Eost 1704, Johann Georg, a vo anvet goude Chevalier de Saxe, hervez anv tad ar Roue-Dilenner.\nPemp deiz goude ganedigezh he mab e voe, d'ar 26 a viz Eost 1704, e voe anvet Ursula da Reichsfürstin (“Priñsez an Impalaeriezh” pe “ Priñsez Impalaerel”) Teschen gant an Impalaer santel Leopold Iañ an Impalaeriezh Santel.\nAr vuhez goude AogustAozañ\nUr pennad goude, er bloaz-se, e voe torret an darempred etre ar roue ha hi. Ur gontez all a gemeras he lec'h e gwele ar roue e 1705, Anna Constantia von Brockdorff, hec'h anv, anvet diwezhatoc'h Kontez von Cosel. Harluet e voe eus al lez gant ar roue hag en em dennañ a reas war ar maez, e Hoyerswerda.\nBloavezhioù goude, harluet ar Gontez von Cosel eusallez d'he zro, e tistroas Ursula da lez Dresden.\nPa varvas ar Roue-Dilenner e 1733 e voe harluet Ursula eus al lez adarre. He ferc'henniezh e Hoyerswerda a echuas e 1737. Evel digoll e roas ar Roue Dilener nevez, Aogust III, ur gopr-bloaz dezhi, kement ha 18,000 Reichstalern betek he marv, ha 6,000 evit he mab, ar Chevalier de Saxe.\nMervel a reas Ursula en Dresden da 62 vloaz. Beziet e voe en iliz ar Jezuited (Jesuitenkirche) ha kaset e voe he relegoù goude da Leitmeritz, e Bohemia .\nAdtapet diwar « https://br.wikipedia.org/w/index.php?title=Ursula_Katharina_von_Altenbockum&oldid=1855256 »


kreñvañ - Wikeriadur\nSavet diwar kreñv hag an dibenn-ger -añ.\nDerez-uhelañ an anv-gwan kreñv'.\nGwellañ lezenn a zo eo lezenn ar c’hreñvañ ... \nPeseurt gwir o doa da ober kement-se ? Gwir ebet, nemet ar gwir en deus ar bleiz da lonkañ ar penn-deñved, abalamour ma 'z oant ar re greñvañ. — (Lan Inizan, Emgann Kergidu 1, Brest, 1877, eil emb. Al Liamm 1977, p. 12.)\nHerve Pinvidik, kreñvañ den a zo er barrez, en deus kaset bravik an dañs. — (Brogarour, Onenn, Gwengamp, 1936, p. 91.)\nHag hemañ neuze ha mont en ul leon c'hwec'h gwech kreñvoc'h ha galloudusoc'h evit al leon kreñvañ ha galloudusañ, ha lammat raktal gant penn ar roñfl ; [...]. — (Troude ha Milin, Labous ar Wirionez ha Marvailhoù all, Skridoù Breizh, 1950, p. 143.)\nGoude ma oant daou vreur en em lardent evel kigi da weled pehini a vije ar c'hreñvañ. — (Jules Gros, Le trésor du breton parlé Troisième Partie, 1974, p. 19.)\nAdtapet diwar « https://br.wiktionary.org/w/index.php?title=kreñvañ&oldid=287804 »\nKemmoù diwezhañ degaset d'ar bajenn-mañ d'an 7 Her 2019, da 17:22.


Buhez ar Zent. pages 823, 824, 825. Encyclopédie Marikavel.\npages 823, 824, 825\nSeizvet devez warn-ugent a viz Du\nAr Vedalen Mirakulus\nAr 27 a viz du 1830, Mamm Doue a deurvezas en em ziskouez d'eur verc'h vat, he hano Katel Laboure, eus e familh leanezed sant Visant a Bol. Gourc'hemenn a reas d'ezi lakat ober eur vedalen en enor d'he c'honsepsion dinam.War eun tu e tlee bezan skeuden ar Werc'hez, o flastran, gant he zreid, penn ar serpant milliget, bannou sklerijen o kouezan diouz he daouarn warzu an douar, ha tro-war-dro ar geriou-man : « O Mari konsevet hep pec'hed, pedet evidomp hag hon deus fizianz en-noc'h; » ha war an tu-all. e krec'h, hano santel Mari, gant ar groaz harpet warnezan; dindan, kalon Jezuz ha kalon Mari, ar c'hentan kurunet a spern hag an eil treuzet gant eur c'hleze.\nAr plac'h yaouank a zentas ouz gourc'hemennou ar Ar Werc'hez, ha dal ma oe anavezet ar vedalen neve e reas kement a vad da eneou ha da gorfou ar re he douge ma oe hantvet ar vedalen mirakulus.\nN'hallomp ket chom hep komz aman eus ar mirakl a c'hoarvezas en Rom gant Alphons Ratisbonne, an 20 a viz genver 1842.\nAlphons Ratisbonne a oa eur Judev; redek a rê ar bed evit kemer e blijadur ha kreski e zeskadurez; en Rom e reas anaoudegez gant an ôtrou de Bussière, eun dijentil dizroet eus an herezi. Klask a rê lakat ar Judev yaouank da gemer skouer warnezan; mes koll a rê e boan. N'hallas dont a benn nernet eus eun dra : d'e lakat da zougen en e gerc'hen ar vedalen mirakulus. Er mêmes amzer, e pede evitan ar Werc'hez dinam. Mari ne zaleas ket da selaou ar beden kaset d'ezi.\nEun nebeut deiou goude, an 20 a viz genver 1842, da eun heur goude kreiste, an ôtrou de Bussière a oa o vont en iliz Sant-Andre delle Fratte, d'en em glevet gant ar veleien diwar-benn enterramant an ôtrou de la Ferronnays, a dlee bezan grêt en de war-lerc'h, p'en em gavas gant an otrou Ratisbonne. O daou ec'h ejont asamblez en iliz, hag an ôtrou de Bussière a bedas e vignon da c'hortoz anezan keit ma vije oc'h ober e dro en ti ar veleien. Pa zizroas, dek pe daouzek minut goude, e klaskas an ôtrou Ratisbonne, ha sebezet e chomas pa welas anezan en chapel Sant-Mikêl, daoulinet, an daerou en e zaoulagad, Dal ma welas Alphons Rastibonne an ôtrou de Bussière, e lavaras d'ezan : « Kaset ac'hanon elec'h ma kerfet ! Goude ar pez am eus gwelet e renkan senti. » Hag e tennas eus e vruched ar vedalen a zouge pevar devez a oa war e galon, hep gouzout ar c'halloud he devoa, hag o vezan poket d'ezi e lavaras : « Nag eo mat an Otrou Doue ! Ah ! ar re ne gredont ket a zo truezus o doare. E oac'h o paouez mont diganin, pa oen souden spontet; an iliz, en eun tol, a deuas da vezan tenval, ha ne welen mui netra nemet eur sklerijen vras o tont diouz chapel Sant-Mikêl; hag en kreiz ar sklerijen-ze, 'us da ôter an arc'hel, ar Werc'hez Vari o 'n em ziskouez d'in, bras ha skedus evel m'eman war ar vedalen. Eun nerz ha ne oan ket evit enebi outi he deus ma c'haset trezek d'ezi. Ober a reas sin d'in da vont war ma daoulin, hag an êr he devoa da lavaret d'in : « Mat eo ! » Komprenet am eus petra oa en gortoz diganin. Eun nebeut deveziou goude, ar Judev yaouank a oa badezet. Gregor XVI a lakas ober eun enklask war e gonversion, ha d'an 3 a vezeven 1042, ar c'hardinal Patrizzi a zisklerias he devoa grêt ar Werc'hez Vari eur mirakl evit distagan Alphons Ratisbonne ken buhan diouz ar relijion judev, hag e lakat da heuilh ken mat ar relijion gristen.\nDre eur gemennadurez douget gant Leon Xlll, an 23 a viz gouere 1891, e oe savet, evit bezan grêt bep bla, d'ar 27 a viz du, eur gouel en enor d'ar vedalen mirakulus, evel ma oa unan en enor d'ar skapular hag eun all en enor d'ar rozêra.\nDougomp ar vedalen mirakulus\nAr vedalen mirakulus a zo he flas en kerc'hen ar beleg hag en hini ar zoudard; en hini ar bugel hag en hini an den en oad. Ar misioner a stag anezi ouz bodou an hent, er broiou mac'h a d'embann ar fe, evit ma chacho an eneou, hep goût d'eze, war hent ar zilvidigez. Mat eo ive he c'huzan en dilhad ar bec'herien reuzeudik. ma vefont gonezet d'an Otrou Doue.\nAn neb a zoug eur vedalen vinniget, hag a deu, da vihanan eur wech er zun, pe da lavaret eur chapeled, pe d'ober katekiz d'ar vugale, pe da rei eun aluzen d'eur paour, pe da glevet eun oferen, a c'hall gonid eun induljans eus e holl bec'hejou, d'ar goueliou bras en enor d'Hon Zalver, d'ar Werc'hez ha d'an Ebestel, gant ma vezo bet o kovez hag o kommunian, ha gant m'en devo pedet evit ezommou an


Shots Of Science – Page 8 – Shots of Science Bzhg\nArchives de l’auteur : Shots Of Science\nSolut-kenañ eo lodenn ront an daerenn-wer …\nPadal e c’hell an daerenn bezañ freuzet aes-kenañ o kregiñ dre an tu begok\nPublié parShots Of Science 10 février 2017 Publié dansFizik, VideoÉtiquettes : daerenn-wer, gwer, solutLaisser un commentaire sur Solut-kenañ eo lodenn ront an daerenn-wer …\nAr ger « geek » a zo a orin german\nDont a ra eus « geck » a dalvez « foll » en ur yezh german kozh.\nPublié parShots Of Science 9 février 2017 Publié dansIstor, Skeudennoù, SokiologiezhÉtiquettes : foll, geek, germanLaisser un commentaire sur Ar ger « geek » a zo a orin german\nLarry Bird, labous brudetañ ar bed …\nLabous Twitter zo bet anvet e mod-se en enor da c’hoarier ar Boston Celtics, mil vrudet e bed ar basket.\nPublié parShots Of Science 8 février 2017 Publié dansSkeudennoù, TeknologiezhÉtiquettes : basketball, boston celtics, labous, twitterLaisser un commentaire sur Larry Bird, labous brudetañ ar bed …\n5 milion a legoioù evit sevel an X-Wing !\n5 335 200 pezh lego evit sevel al lestr-nij-se ! Ken bras hag hini ar filmoù Star Wars eo. An oberenn Lego brasañ eo betek-hen …\nPublié parShots Of Science 8 février 2017 Publié dansSkeudennoù, Taol-kaerÉtiquettes : lego, star wars, x-wing starfighterLaisser un commentaire sur 5 milion a legoioù evit sevel an X-Wing !\nPod-mezenn Jezuz zo bet kavet gant … 8 Iliz disheñvel !\nDiouzh ar c’hiz e oa kavout pod-mezenn Jezuz e-pad ar Grenn-Amzer diwar-glevet … E 1900 he deus an Iliz Katolik lakaet urzh en istor-se : kement hini a rafe anv eus ar Pod-mezenn Santel a vefe eskumunuget !\nPublié parShots Of Science 7 février 2017 Publié dansIstor, SkeudennoùÉtiquettes : iliz katolik, Jezuz, pod-mezenn, relijionLaisser un commentaire sur Pod-mezenn Jezuz zo bet kavet gant … 8 Iliz disheñvel !


Gwerenn-dal - Wikipedia\nGwerenn-dal war un Edsel Corsair a 1959.\nGwerenn-dal e wer-follennaouek warnañ ur stok e stumm ur wiad-kevnid\nUr werenn-dal zo ur werenn war tu a-raok ur c'harr-tan graet evit diwall an dremenidi diouzh an avel hag ar glav ha derc'hel ur gwel splann d'ar bleinier ha d'an dremenidi.\nE 1874 e voe savet ar c'harr-tan gentañ ur werenn-dal dezhi. Ar Randolph an hini e oa. E 1880 e voe savet gant Amédée Bollée an Nouvelle hag e doa ivez ur werenn-dal. Boutin eo deuet da vezañ ar werennoù-dal adalek 1899 war ar c'hirri-tan lakaet da werzhañ. Da gentañ a oant plaen. Adalek ar bloavezhioù 1950, ez oa aet war raok an doareoù aozañ gwer, ha tu a zo bet da sevel gwerennoù-dal kromm evit gwellaat aerodinamism ar c'harbedoù.\nAbaoe 1983 ez int dre ret aozet gant gwer follennaouek evit digreskiñ ar riskl gloazañ an dremenidi ma c'hoarvez ur gwallzarvoud-hent. Boaz int peget. Ar c'harr-tan gentañ da gaout ur werenn-dall follennaouek a zo bet ar Volvo PV444 e 1944. Ar werenn adreñv n'ez eus redi ebet war e aozadur.\nAdtapet diwar « https://br.wikipedia.org/w/index.php?title=Gwerenn-dal&oldid=1690112 »\nKemmoù diwezhañ degaset d'ar bajenn-mañ d'an 24 C'hwe 2016, da 07:40.


Embannet e vez bepred ar gelaouenn gant ar gevredigezh Skol an Emsav, bep eil miz.\nE-touez ar saverien e oa Jil Killivere, Olier ar Mogn, Mikael Baudu, Mikael Duval, Mark Kerrain. Tamm ha tamm e teuas tud all : Dominig Jolivet, Iwan Kadored, Mich Beyer, Paol ar Meur.\nGwenvael Jequel a oa bet o ren ar gevredigezh, etre 2010 ha 2020. Abaoe 2021 eo Gwenael Dage rener Skol an Emsav.\nSkipailh ar skridaozañ[kemmañ | kemmañ ar vammenn]\nPa veze roet arc'hant gant ar Stad (gant an "implijoù yaouank") e voe gallet paeañ kazetennerien d'ober al labour e-lec'h an emsaverien. Da gentañ e voe Solenn Georgeault, Milio Latimier goude-se ha Joan Bizien etre 2010 ha 2012. An eil post a oa bet dilamet dre ziouer a arc'hant. Abaoe 2013, ar post-labour a chom zo rannet etre an div gelaouenn a vez embannet gant Skol an Emsav, Bremañ ha #brezhoneg. Kenderc'hel a ra ar gelaouenn da vezañ maget gant kenskriverien a-youl vat. Abaoe an deroù e vez sammet ul lodenn vras eus labour aozañ ar gelaouenn gant izili a-youl vat eus Skol an Emsav, evel Olier ar Mogn.\nLena Louarn, renerez Skol an Emsav, etre 1989 ha 2010\nGwenvael Jéquel, rener Skol an Emsav, etre 2010 ha 2020\nSolenn Georgeault, kazetennerez, etre 1999 ha 2002\nMilio Latimier, kazetenner abaoe 2002\nJoan Bizien, kazetennerez, etre 2010 ha 2012\nAdtapet diwar « https://br.wikipedia.org/w/index.php?title=Bremañ&oldid=1951251 »\nKemmoù diwezhañ degaset d'ar bajenn-mañ d'an 15 C'hwe 2022, da 07:48.


Commios - Wikipedia\nCommios a oa roue an Atrebated, e Galia er Iañ kantved kent JK.\nBevañ a rae an Atrebated en daou du da Mor Breizh. E 57 kent JK en em gannas an Atrebated a-enep un armead roman a 15 000 den, renet gant Julius Caesar, ha flastret e voent, asambles gant an Nervii, en emgann ar Sabis. Anvet e voe ur roue nevez en o fenn, gant Caesar, Commios e anv.\nE 55 e voe kaset Commios da Enez Vreizh gant ar Romaned, e penn ur bagad marc'heien, ha karget e oa da lavarout da Atrebated Breizh chom hep stourm ouzh ar Romaned a oa o vont d'o aloubiñ, dre ma krede Caesar en defe levezon war e bobl. Bac'het e voe gant ar Vrezhoned avat ha chadennet. Dont a reas neuze ar Romaned, trec'het e voe ar Vrezhoned, dieubet Commios ganto da vont da c'houlenn ar peoc'h. Reiñ a reas ur bagad marc'heien eus e bobl da sikour Caesar da faezhañ ar Vrezhoned.\nDa vare eil treizhadenn Caesar da Vreizh ez eas Commios da c'houlenn digant ar brezelour Cassivellaunos kodianañ. Feal e chomas da Julius Caesar da goulz emsavadegoù 54 kent JK ha se zo kaoz ne voe ket lakaet tailhoù war an Atrebated gant Caesar, hag evit trugarekaat Commios e voe lakaet da roue war ar Morini ouzhpenn.\nE 53, goañv anezhi, p'edo Caesar e Gallia Cisalpina, e kavas da Titus Labienus edo Commios oc'h iriennañ a-enep ar Romaned gant Galianed all. Ha Labienus da gas un ofiser, Gaius Volusenus Quadratus, hag un toullad kantenerien da ober da Commios dont d'e gaout, ha war an hent e lazhjent an treitour. Commios a deuas a-benn da dec'hel, met gloazet e voe e benn. Touiñ a reas ne raje emglev ebet ken gant ar Romaned.\nEn 52 kent JK ez eas gant un armead da sikour emsavadeg Verkingetoriks gronnet e Seziz Alesia. Pa voe flastret arme ar brezelour arvern ez eas Commios da reiñ harp d'ar Bellovaked gant 500 German. Trec'het e voent, ma rankas Commios klask repu e Germania.\nEn -51 e tistroas d'e vro gant un toullad marc'heien evit derc'hel d'ober un tamm brezel d'e enebourien. Marcus Antonius, a oa e penn ul lejion, a roas urzh da Volusenus da vont war-lerc'h Commios, ha Volusenus da vont laouen. Emgann a voe, Volusenus a voe trec'h, met gloazet e oa e c'har gant ur goaf-bann. Commios a dec'has, a c'houlennas ar peoc'h dre hanterourien. Kinnig a reas gouestlidi, prometiñ chom sioul, mont da vevañ e-lec'h ma karje Caesar, gant ma ne welje Roman ebet ken. Antonius a roas e c'her.\nHervez ur skrid eus ar Iañ kantved, ar Strategemata, gant Sextus Julius Frontinus, e tec'has Commios da Enez Vreizh gant e gompagnuned, ha Caesar war e lerc'h. Pan erruas dirak Mor Breizh e kavas avel a-du, hogen izelvor, ma chomas al listri war an aod. Daoust da se e c'hourc'hemennas Commios lakaat da ouel. Caesar, p'o gwelas a bell, a gredas e oant war vor, hag a baouezas da redek bec'h dezho.\nDiwar gement-se e kreder ne badas ket an ehan-brezel marc'hataet gant Antonius hag ec'h adkrogas ar brezel etre Commios ha Caesar. Hervez John Creighton e vije bet kaset Commios da Vreizh, goude graet an emglev ehan-brezel gant Antonius - eno e vije bet peursur da chom hep gwelout Roman ebet ken -, hag istorig Frontinus a rankje ober dave d'un dec'hadenn a-raok an emglev, pe ne vije nemet ur vojenn klevet gant Frontinus pa oa gouarnour Britannia, etre 75 ha 78. Hervez Creighton bepred e oa bet lakaet Commios da roue en Enez Vreizh gant harp Caesar, e oa bet adsavet e vrud goude lakaet e daol-treitouriezh war gont Labienus (a zilezas kostezenn Caesar e-pad ar Brezel diabarzh (etre -49 ha -45).\nGouzout a reer e oa roue an Atrebated en enez war-dro ar bloaz -30, e skoe moneiz gant e anv war ar pezhioù, e oa e gêr-benn e Calleva, hiriv Silchester, betek en -20, hag en dije bet tri mab eno, hag an tri a renas war e lerc'h war Atrebated Enez Vreizh :\nTincomarus a renas gant e dad adal 25 goude JK betek ar bloaz 7 goude JK, met goude marv o zad e vije bet rannet ar rouantelezh etre Tincomarus (en hanternoz, ha Calleva e gêr-benn) hag e vreur Eppilus (er c'hreisteiz),\nEppillus, 8 - 15, ha Noviomagus e gêr-benn,\nVerica, 15 - 40.\nBevet en deus Commios e mare ar c'hentañ darempredoù entre Roma hag Enez Vreizh, en em gannet eo evit Caesar da gentañ hag enep dezhañ goude. Hogen kement-se n'ouzer nemet dre un testeni, hini Frontinus, a voe e penn lejionoù roman Breizh etre 69 ha 98.\nAnv Commios a weler war bezhioù moneiz e Galia, goude an aloubadeg, gant Garmanos pe Carsicios. Diwar gement-se e c'haller kompren en devoa miret un tamm galloud e Galia, petra bennak ma oa o ren tramor, ha marteze en devoa rejanted pe adrouaned. Garmanos ha Carsicios a oa marteze mibien dezhañ, ha skrivaén a raent anv o zad war o fezhioù-int.\n(en) Malcolm Todd: Commius (fl. 57–50 BC). In: H. C. G. Matthew, Brian Harrison (Hrsg.): Oxford Dictionary of National Biography, from the earliest times to the year 2000 (ODNB). Band 12 (Clegg–Const). Oxford University Press, Oxford 2004, ISBN 0-19-861362-8, S. 868–869, online (Lizenz erforderlich), Stand: 2004\nAdtapet diwar « https://br.wikipedia.org/w/index.php?title=Commios&oldid=1993099 »\nKemmoù diwezhañ degaset d'ar bajenn-mañ d'an 14 Mae 2022, da 13:35.


Rouantelezh swebat Galiza - Howling Pixel\n410 – 584 →\nYezh(où) Latin ha Swebeg\n- Dizalc'hidigezh digant an Impalaeriez Roman 410\n- Aloubet gant ar Vizigoted 584\nKrouidigezh ar rouantelezh\nEn em staliañ a reas an alouberien c'hermanek war-dro Braga, Porto, Lugo hag Astorga. Da gêrbenn ar rouantelezh ez eas Braga (Bracara Augusta). Ur meuriad germanek arall, ar Voured a drevadennas ar rannvro etre ar stêrioù Cávado hag Homem. Terras de Bouro E c'halver ar vro-se c'hoazh.\nDilezet buan tre e voe o yezh gant ar Swebiz ha nebeut a roudennoù a chom anezhi. Levzonet he-deus ar portugaleg padal.\nAr rouantelezh bagan\nAr peoc'h a sinas Hermeric gant ar poblañsoù roman lec'hiel ha skouizh gant ar brezel e lezas e dron d'e vab Rechila. Pa aloubas ar Vizigoted al ledenez goude 416 en em astennas rouantelezh ar Swebiz war-du ar reter hag ar c'hreisteiz ha tizhout a reas Merida pe Sevilla. E 448 e varvas Rechila hag e vab,Rechiar hag a oa bet gounezet d'ar feiz katolik a yeas da roue. Faezhet ha lazhet e voe gant ar Vizigoted e 456 ha war zigresk ez eas galloud ar Swebiz goude-se. Ne chomas d'o rouantelezh nemet ar rannvroioù paour ar gwalarn ha disrannet. Disrannet e oa ar rouantelezh d'ar mare-se, war ar seblant.\nGounezet d'ar feiz gatolik\nEn doareoù liesek e vez livet gounizidigezh ar Swebiz d'ar feiz gatolik en testennoù kozh. Pennskridoù Sened-Iliz Kentañ Brage - a c'hoarvezas d'ar 1 a viz mae 561 - a veneg e voe galvet gant ur roue Ariamir e anv. Tram ma'z eo sklaer e oa katolik ar sened-iliz, disklaeroc'h ez eo an traoù evit ar roue. An dra sur nemetañ a zo en-doa aotret ar sened-iliz. Hervez Historia Suevorum gant Isidore Sevilla e oa ar swebiz arian ha gounezet e vefent bet d'ar feiz gant ur roue Theodemar e anv gant skoazell Martin Dumio. Hervez Gregor Teurgn, avat e vefe ur roue arall Chararic e anv, en-defe gounezet e bobl d'ar feiz goude ma oa bet yalc'haet e vab a-drugarez da Sant-Martin.\nFin ar rouantelezh\nE 569 e c'halvas Theodemir Sened-Iliz Kentañ Lugo d'ober war-dro an arianegezh tra m'en doa hini Braga graet war-dro ar briskilianegezh. E 570 e argasas Leovigild, roue ar Vizigoted, ar rouantelezh evit ar wech gentañ. Etre 572 ha 574 e aloubas-eñv traonienn an Douro. Ur feur-skrid peoc'h a voe sinet gant ar roue Miro e 575 met e 583 skoazellas hemañ emsavadeg ar priñs katolik Hermenegild. Pa varvas e voe erlerc'hiet gant Eboric met divarrek e voe hemañ da virout e c'halloud ha kaset kuit e voe gant Andeca. Leovigild a implijas an taol-stad-mañ evel un digarez da aloubiñ ar rouantelezh ha kas kuit Andeca. Goude un emsavadeg diwezhañ bleniet gant Malaric e voe staget rouantelezh ar Swebiz ouzh hini ar Vizigoted.\nRoll rouaned ar Swebiz\nTheodemund fl. VIvet kantved\nThe Chronicle of Hydatius .


Pajenn:Instructioneu santel ar er gurionnéeu principal ag er religion, 1790.djvu/397 - Wikimammenn\nPajenn:Instructioneu santel ar er gurionnéeu principal ag er religion, 1790.djvu/397\nnecessær demb el mei hul lagad hac hun dourn diheu, é teliamb neoah ou huittad, ma ne fal quet demb couéh én ihuern. Quemènt-ce e seblantt bout rust ha calét : mæs anfin n’en dès quin moyand d’assurein hur salvedigueah. Ne vern petra e larou en dud a hanamb : rac mar clasquamb pligein d’en dud, é-mé S. Paul, ne vehèmb quet amièt de Jesus-Chrouist. Chongeènt, ha lareènt er péh e gareint : meit ma vou coutant en Eutru-Doué a hanamb, chetui quemènd èl a faut : danné, inour, ha treu er-hoalh hur bou mar groamb é volanté.\nMæs ma n’en dès quet moyand de beèllad doh en occasion, èl ma arrihue guhavè a pe n’eèllér quet sorti ag el léh ma vér, pé qùittad ul labour e vai requis gobér ; a pe zouguamb en occasion guenemb ne vern mèn é hamb, &c. Ér sort circonstanceu-ze réd-è dastum ol er péh e eèllér a nærh hac a vertu eit peèllad en occasion ; hum zéfiein a hanamb hun hunan ; laquad hun ol confiance é Doué, er pedein de laquad ur oard ar hur squêndeu, qùittad en occasion prestan ma heèllehèmb, hac a pe gavehèmb en tu, hum adressein doh hur Hovezour eit goud guet-t’ou petra e zeliamb gobér. Bout-ç’ou perpet de hum zéfiein ag en occasioneu péré e gommance dré hoari ha deværrance é mat hac én honestiss ; rac en diaul e brofitt a nehai abrèd pé dehuehad.\n3.° Anfin en drivèt hac er surran merche ag er ferm propos, e zou ur sourci éhuehét\nAdtapet diwar « https://br.wikisource.org/w/index.php?title=Pajenn:Instructioneu_santel_ar_er_gurionnéeu_principal_ag_er_religion,_1790.djvu/397&oldid=128956 »


Chokolad ha kafe dre-lien | YA! Keleier e brezhoneg - kazetenn sizhuniek enlinenn\nKeleier » A-nevez » Chokolad ha kafe dre-lien\n10 / 04 / 2017 | A-nevez, Ekologiezh, Ekonomiezh, Keleier Breizh | Commentaires fermés sur Chokolad ha kafe dre-lien\nStaliet eo an embregerezh Grain de Sail e Montroulez. Ganti e vez fardet Kafe ha chokolad graet diwar produioù krai, reoù eus an dibab, hag enporzhiet betek Montroulez. Gwelloc’h e kavont ober gant produioù bio, hag o fal eo mont betek penn an dro-spered-se a dalvez da zoujañ ouzh an endro… Erruet int gant eil pazenn o raktres a gonter teir fazenn ennañ.\nE 2013 e kroge da vat an embregerezh gant he labour. savet diwar youl tri Breizhad – François Liron, ha daou vreur, Olivier ha Jacques Barreau, c’hoant ganto produiñ e Breizh kafe ha chokolad eus an dibab hag en un doare doujus ouzh an endro. “Fellout a rae deomp labourat gant produioù krai, da lâret eo enporzhiañ fav kafe ha kakao bio betek Montroulez. Evit en ober, ha dre ma soursiomp ouzh an endro, hon eus ijinet sevel ul lestr-karg dre-lien” a embann Jacques Barreau.\nKafe da gentañ\nMet a-raok ma vefent gouest da arc’hantaouiñ ul lestr-karg, o deus kroget an tri breizhat gant ar produiñ kafe… Ur bazenn gentañ e oa. Peadra da reiñ lañs d’an embregerezh, hag ivez amzer d’ar skipailh en em ober ouzh reolennoù strizh ar produiñ boued.\nKroget eo an afer o sinañ un emglev gant ESAT Genêts d’Or Montroulez. Talvezout a rae an emglev-mañ da gaout ul lojeiz evit ar produiñ ha labour evit tud an ESAT. “Enporzhiañ a reomp “Kafe glas”, a vez krazet ganeomp da c’houde, ha gwerzhet gant an anv “Torréfaction de la Baie”, met cheñch a raio an anv a-benn nebeut evit dont da vezañ Grain de Sail.” a resisa Jacques Barreau. Hag eñ da genderc’hel “E-touez ar rummadoù kafe a reomp n’eus nemet daou anezho o vezañ bio. Dipitet-bras omp bet gant se rak produiñ traoù bio eo hor pal. Met luziet-kenañ eo kavout kafe plijus da evañ hag a vefe bio ouzhpenn…” Daoust da se e talc’h an tri Breizhad gant o mennozh hag e klaskont c’hoazh hiziv an deiz produerien fav kafe bio.\nLañset-mat eo an traoù ganto, memestra, pa gredont reiñ lañs da eil pazenn o raktres.\nChokolad bio !\nGoude ar c’hafe, p’eo deuet an embregerezh arbennigourez war ar c’hrazañ fav, ne chome nemet da gregiñ gant ar chokolad ! Ar pezh a c’hoarvezas e 2015. Dindan bloaz e savjont liammoù gant produerien kakao a-feson, e Perou hag e Republik Dominikan, hag e kroujont o rekipeoù. Kerkent hag e 2016 e kaved Chokolad Grain de Sail er stalioù. “Hag an holl rummadoù a chokolad a ginnigomp ‘zo bio penn-da-benn. Da lâret eo ar fav kakao, anat, met ivez ar sukr, pe c’hoazh ar vanilha ! Ganeomp n’eus ket kaoz a frondoù ouzhpennet”, eme paotr Grain de Sail.\nE Frañs ne gonter nemet ur pemzek den/embregerezh gouest da grazañ fav kakao o-unan. A-bouez-bras eo da skipailh Grain de Sail kinnig produioù a galite a-fet blaz, ha yac’h war un dro. Ouzhpenn-se e felle dezho e c’hellfe an holl prenañ o froduioù. Hiziv e kaver anezho betek er gourmarc’hadoù. Gwerzhet e vezont en ur 150 stal bennak e Breizh 5 departamant. Bep miz e vez fardet 2,5 tonenn a chokolad e Montroulez, Ha c’hoazh 1,5 t a gafe, bep miz ivez.\nBerzh ‘zo gant an embregerezh. War he anv e c’hopr Grain de Sail 8 den ; mui 18 micherour eus an ESAT ha 3 monitourez d’o heul. 29 den, en holl, gopret leun-amzer ! Setu peadra da soñjal e c’hellint tizhout trede pazenn o raktres.\nUl lestr-karg dre-lien\nAbaoe ar penn-kentañ emañ ‘barzh soñj an tri embreger sevel o lestr-karg dre-lien dezho. Doujañ muioc’h c’hoazh ouzh an endro eo ar pal. Oc’h ober gant seurt doare e talvezo bilañs karbon Grain de Sail d’ur sifr dister. Gwelet eus an diavaez e c’heller krediñ eo foll ar raktres. “Met studiet mat eo bet an traoù ganeomp, ha n’eo ket dre zegouezh ne vefe nemet trede pazenn hor raktres…” a resisa Jacques Barreau. A-benn nebeut, hag a-drugarez d’an div bazenn gentañ, e vo gouest an embregerezh da arc’hantaouiñ he lestr-karg dezhi. 1 milion € e koust ar vag dre-lien. Abaoe 4 bloaz e preder ar skipailh war ar raktres, ha prest eo steuñvoù ar vag dija. Sikouret int bet e-pad 10 miz gant daou lestrsavour. Ken hir ha 22 m e vo ar vag. Gouest e vo da dreuziñ ar Mor Atlantel gant ur samm a 35 tonenn. Ur wech savet e rankfe ar vag ober 2 vonedone ar bloaz, etre Montroulez, New-York, Kreizamerika hag an inizi Asorez. “Morse ne dreizho ar vag, goullo he stradoù. Mont a raio da Amerika gant produioù graet e Breizh pe e Frañs, hag e tistroio gant danvez krai…” eme ar paotr. Ezhomm ‘vo goprañ tri martolod a-vicher, ha diouzh ar pezh a glever, ez eus kalzig a dud war ar renk dija daoust ma ne vefe ket savet ar vag c’hoazh !\nHervez al lañs a zo gant an embregerezh, e rankfe al lestr-karg dre-lien ober e dreizhadenn gentañ e miz Meurzh 2019.\nSebastienRenat, chokoladour evit Grain de Sail ; ha FrancoisLiron, prezidant an embregerezh ©Franck Betermin


Pajenn:Sales - Introduction d’ar Vuez devot.djvu/118 - Wikimammenn\nPajenn:Sales - Introduction d’ar Vuez devot.djvu/118\ngant piou, ha pe en occupationou ezomp bet. D’an trede mar quefomp hon eus great ur mad bennâc, e trugarecaomp Doue eus a guemense : mar hon eus great er c’hontrol un droug bennâc, pe dre songesonou, pe dre gomsou pe dre oeuvrou, echoulennõp pardon a guemense ouz e Vajeste divin, hac e quemeromp ar resolution da vont da gofes er guenta occasion, ha da lacat hor poan d’en em amanti. D’ar pevare e recommandomp d’ar brovidanç a Zoue hor c’horf, hon ene, an Ilis, hon tud, hor c’herent hac hor mignonet. Erfin e pedõp ar Verc’hes hon Itron, hon Eal mad hac ar Sent da gaout sourci ac’hanõp ha da veilla evidomp ; ha goude beza goulennet e venection ouz Doue, e zeõp da guemeret ar repos pehini a so necesser deomp.\nPHilotee, amâ eo e tesiràn a greis va c’halon, ec’heuliac’h va avis : rac unan eo eus ar moyenou assura d’en em avanç en\nAdtapet diwar « https://br.wikisource.org/w/index.php?title=Pajenn:Sales_-_Introduction_d’ar_Vuez_devot.djvu/118&oldid=122777 »


Poltred skramm eus Qwant\nQwant zo un embregerezh gall savet gant un arbennigour war ar surentez anvet Éric Leandri, ar poster arc'hant Jean Manuel Rozan hag an arbennigour war ar c'hefluskerioù enklask Patrick Constant e 2011. Lañset eo bet o lusker enklask anvet Qwant e miz Gouhere 2013. Hervez an embregerezh ne vez ket spiet implijerien ar c'heflusker, ne glask ket implij titouroù enklaskoù an implijer evit kinnig dezhañ lec'hiennoù internet evit chom hep trapañ an implijerien en ur bed internet hervez o flijadurioù.\nAr c'heflusker a gresk buan hervez an niver a implijerien, un 10 milion a enklaskoù a vez graet drezañ bemdez. Un 50 milion a dud a vez bep miz ha dre ar bed oc'h immplij Qwant. Teir lec'hienn liammet gant Qwant a zesach an dud dreist-holl : ar bajenn diazez, ur stumm 'lite' hag ur stumm 'Qwant Junior' ur c'heflusker evit ar vugale hag a guzh an titouroù chalus evite.\nNiver a implijerien dre miz eus Qwant\nAn embregerezh a embann e c'hounez arc'hant dre gweladennoù an implijerien o tont eus ar c'heflusker Qwant etrezek al lec'hiennoù evel eBay pa Tripadvisor.\nE miz Meurzh 2017, pennadoù kazetenniñ a embanne e oa disoc'hoù ar c'heflusker Qwant reoù tostik-tost eus re ar c'heflusker enklask Bing, er-maez eus Bro-C'hall hag Alamagn. Qwant en deus kadarnaet implij rouedad bruderezh Bing.\nLec'hienn ofisiel Qwant\nAdtapet diwar « https://br.wikipedia.org/w/index.php?title=Qwant&oldid=1999777 »


NOVODOR FC evit stourm a-enep an dorifored - Botanix – Ur gelaouenn diwar-benn ar plant\nEus pelec'h e teuont ?\nErruet e oa an dorifored da Europa o tont eus Amerika an Hanternoz. Du-hont e vevont a-unanigoù e bro ar c'hCordillera hag e tebront delioù an avaloù-douar gouez. Pa oa bet krog an dud da c'hounit ar seurt avaloù-douar-mañ (anv skiantel Solanum tuberosum) a-vras en Amerika, ez eas an dorifored eus an avaloù-douar gouez d'an avaloù-douar gounezet. Abalamour d'an avaloù-douar e oa strewet an dorifored er bed a-bezh.\nNOVODOR FC – marc'h Troia an trede milved ?\nNovodor FC a zo ennañ 2% protein eus ar vakterienn Bacillus thuringiensis ssp. tenebroinis. Ar ouenn bakteriennoù-mañ ne zistruj nemet vioù eus ar c'herentiad Galerucinae (distrujañ a reont ar gwez onn, gwern ha haleg) hag an dorifored.\nAl louzoù-mañ a laka vioù ar spesad meneget da glañviñ. Goude bezañ debret delioù tretet e paouez ar vioù da voueta hag e varvont 2–5 devezh war-lerc'h. Dizrouk eo al louzoù evit ar vioù all, n'eus gwall padus ebet, nag evit an delioù nag evit an douar. Lazhet e vez ar vioù ha neket an amprevaned deuet. Evit ma vo efedus al louzoù eo a-bouez e tebrfe ar vioù kalzik. Mat eo deoc'h neuze strinkañ louzoù war-c'horre ha dindan an delioù. Gwell eo strinkañ pa ne vez ket avel ha dindan un temperadur a 15°C. Ma ra glav dindan 12 eurvezh goude ar strinkañ eo ret adober an tretiñ. Gwerzhet e vez al louzoù er stalioù e pakadoùigoù, e boutailhadoù 100ml ha koustañ a ra war-dro 3 €.\nGant ur ouenn all eus ar vakterienn-mañ e vez distrujet vioù pieris ar c'haol, Cydia pomonella (louzoù Biobit FC) ha re ar voustiked (n’emañ ket e gwerzh du-mañ).\nHa keloù mat da glozañ : gallout a rit debriñ ar frouezh war-eeun goude an tretiñ !\n««« Pennad kent: Gwez-balmez Parajubaea torallyi Pennad war-lerc'h: Penaos en em zizober diouzh ar bleizi-piz ? »»»


Buhez ar Zent. pages 426, 427. Encyclopédie Marikavel.\npages 426, 427\nNavet devez a Vezeven\nAbad lona (521-597)\nKoulm a oa ginidik eus Iverzon. Gwad ar rouaned a rede en e wazied. Ar beleg en devoa e vadezet a oe karget da rei d'ezan e genteliou kentan.\nGoude-ze e oe kaset en eur manati da beurober e studi, ha d'e bevar bla warn-ugent e oe beleget. O vezan m'en devoa kalz danve, e lakas aneze da dalvezout, hag e savas gante war-dro seiz ha tregont manati neve. Helavar oa da brezek ha dispar da zevel gwerziou kaer da ganan meuleudi e vro a gare evel ma kar eur c'hrouadur e vamm.\nKaret a rê ive al levriou; hogen, en amzer-ze, e oant dibôt, rak skrivet a renkent bezan gant an dorn.\nO vezan êt eta eun devez da welet Finnian, abad ar manati m'en devoa grêt ennan e studi, Koulm a gavas an tu d'ober, hep gouzout d'e vestr koz, eur skrid diouz eul levr en devoa heman.\nFinnian a c'hoantaas kaout al levr neve; mes Koulm n'asantas ket rei e labour, hag an afer a oe kaset da Dara, dirak lez-varn Diarmid, roue bras Iverzon. Heman a oa kar tost da Goulm, mes daoust da ze, e tougas eur varnedigez en e eneb : « Da bep bioc'h he leue, emezan, ha rak-se 'ta, da bep levr, ar skrid grêt dioutan ! »\nKoulm a gavas disleal ar varnedigez-ze, hag a lakas e gerent hag e vignoned d'en em zevel eneb ar roue. Brezel a zigoras ha Diarmid a oe trec'het. Neuze eskibien Iverzon a eskummunugas Koulm, abalamour m'en devoa diskouezet kalz re a venjanz en kenver e varner.\nKoulskoude, war beden Brendan, eur mignon d'ezan, e oe lemet an eskumrnunugen diwarnan, gant ma poagnje hiviziken da c'honid da Jezuz-Krist kement a baganed hag a gristenien a oa rnarvet er brezel.\nPrest goude, Koulm a bignas war eur lestr, ha daoust pegen doanius e kave kuitât e vro, e reas lient warzu Iona, eun enezen eus Bro-Skoz. Daouzek diskib, ha ne oa ket bet falvezet gante en em zispartian dioutan, a oe ouz e heul (563).\nSevel a reas eno unan eus ar brasan manatiou a oe en amzer-ze. Adalek neuze, en em lakas da stourm, gant preder, ouz e dechou fall, hag e teuas da vezan gwellan den a c'halljed kât. Ar vrud eus e vertuziou a reas d'eun niver bras a dud diredek d'e gaout; eun dudi oa dont d'e vanati, ken laouen e veze an digemer a gaved gantan.\nRei a rê d'an holl aluzen ar c'horf hag aluzen an ene; ar Skoz-Uhel a oe gonezet a-bez gantan da Jezuz-Krist. E ziskibien a brezegas er C'haledoni, en enezennou tro-war-dro, ha zoken en Islann, ha dre mac'h eent, e savent manatiou neve hag eun tri-c'hant iliz bennak.\nDa varo e enebour Diarmid, e reas eun dro da welet ar manatiou en devoa savet eu Iverzon. Dre ma kosae, elec'h bihannât e binijennou, o c'hreski eo a rê. Dont a reas, en doare-ze, da rei d'e ene eur gened hag a dreuze e gorf hag a lake anezan da vezan skedus evel korfou ar zent er baradoz.\nMervel a reas d'an 9 a vezeven 597. Ar miraklou a reas epad e vue hag ar re a c'hoarvezas war e ve a lakas e hano da vezan anavezet a-bell ha da chom moullet ken don en kalon e genvroïz, m'eo unan eus ar zent a bedont hag a garont ar muian.\nBrud e zantelez a dreuzas ar mor hag a deuas betek Breiz-Izel. Patron eo da barouz Plougoulm, e-tal Kastel-Pol. Eun darn eus e relegou a virer en Gwiklan.\nGrêt enor d'ho pro\nEn amzer-man muioc'h eget biskoaz, eleiz, daoust pegen doanius e c'hall kement-se bezan evite a renk mont eus ar vro, eur pennad bennak eus o bue; arabad d'eze ankouât kas gante, da vihanan, doujanz Doue, d'o heul dre mac'h eont, rak pa zizrofont d'ar gêr, ne dalvezo netra d'eze gallout lavaret : « Destumet am eus kalz danve, pe gwelot am eus kèr Bariz, » ma n'hellont ket lavaret : « Heuilhet am eus hent ar furnez ha war grenvàt eo et ma fe ! »\nNe refont ha ne lavarfont netra goest da deuler disrnegans war o bro. Arabad eo d'eze lavaret : « Piou a ouveo am bezo grêt an dra-man ? Piou a ouveo e vezin bet gant hen-man-hen? » rak Doue a ouveo, ha ne dalvezomp net ra, nemet ar pez a dalvezomp dirak e zaoulagad binniget.


Er hombat spirituel/Chapistre 07 - Wikimammenn\nEr hombat spirituel/Chapistre 07\n◄ Aviseu aral forh profitabl eveit en devout en difiance a hanomp hun hunan hac er gonfiance é Doué. Ag en usage vat a buissanceu en inean, ha de guetan ret é ma vou en antandemant exampt a ignorance hac a guriosité. Ag er péh e èll miret dohomp a istimein erhat peb tra, hac ag er péh e èll hun secour d’hanàouit erhat peb tra. ►\nAg en usage vat a buissanceu en inean, ha de guetan ret é ma vou en antandemant exampt a ignorance hac a guriosité.\nÉR hombat spirituel, ma n’hur behai arme er bet quin meit en difiance a hanomp hun hunan, hac er gonfiance é Doué, n’ellehemp quet feahein hun goal-inciinationeu, mæs open couéhel e rehemp liès é defauteu bras. Raccé ret é joentein doh en armeu-zé en usage vat a buissanceu hun horf hac a buissanceu hun inean, péhani e zou en drivet tra necessær eit arriue bet-ac er berfection.\nCommançamp enta dré reglein en antandemant hac er volanté. En antandemant e zeli bout exant a zeu si bras énep de beré en en dès poén doh hum zihuen : unan e zou en ignorance pehani e vir doh-t’hou a hanàuein er uirioné ; ret é enta, dré el labourat erhoalh, pellat en dihoeldæt, ha rein splander dehou, ma uélou petra zou d’ober eit nettat en inean a hé goal-inclinationeu hac hé goarnissein a vertuïeu. Quement-cé en um hroa dré zeu voyant.\nEr hetan hac er principal e zou en oræson é pehani e oulenner sclerder er Speret-santel ; n’er refuse jamæs d’er ré e glasq en eutru Doué a zevri, e gâr accomplissein é lezen divin, ha peré n’ou dès quin santimant meit cani er ré e zou drest hai.\nEn eil e zou ur studi continuel d’examinein guet sourci hac é gurioné en treu peré en hum bresante, aveit gout a int e zou mat pé fal, hac eveit jugein a nehai non pas revé en apparance hac èl ma lar er squiendeu naturel, na revè fantasi en dut ag er bed, mæs él ma lar Doué d’omp a ziabarh. Dré er moyant-cé é hanàuehemp reih peuaus er peh e gâr quement er bed, hac er péh e glasq é peh mod hac é peh fæcon n’en dé meit vanité ha trompereah ; penaus en inourieu hac er plijadurieu é basse èl un huné, hac ar ou lerh en inean hun gav meit anquin ha chagrin ; dré er moyant-cé é hanàuehemp hoah penaus en dizinourieu e zou mammeneu a hloër, hac ar souffranceu, mammeneu a joé ; penaus n’en dès nitra brassoh, gloriussoh, nac hur rante havaloh doh Doué, eveit mei pardonein d’hun anemiset, ha gober vat dehai ; é ma gùel disprisein er bed, eveit mèi bout mæstre ag er bed antier, é ma avantajussoh aboeissein a balamor de Zoué d’en deuéhan ag en dut, quentoh evit commandein d’er rouanné ha d’er brincet ; hanàouit e rehemp anfin dreno é verit un dén muyoh bout mêlet é vortifiein pé é laquad é hoal inclinationeu de bléguein, a bout e vehai én treu distéran vehai, eit p’en devehé quemeret hilleih a kærieu, pé feahet arméieu bras, pé groeit miracleu, pé ressuscitet memp er ré varhue.\nAdtapet diwar « https://br.wikisource.org/w/index.php?title=Er_hombat_spirituel/Chapistre_07&oldid=101735 »


Kevredigezh Kembre-Breizh: Saoznegerien displijet o klevet 're a gembraeg'\nSaoznegerien displijet o klevet 're a gembraeg'\nEr genstrivadeg skinwel 'Last Choir Standing' en doa graet berzh al laz-kanañ Côr Ysgol Glanaethwy dindan renerezh Cefin Roberts, o tont eil en diwezh. Ur genstrivadeg vras a oa anezhi ha bet gwelet gant milionoù a Vreizh-Veuriz. Pa oant aet neuze da ganañ e Venue Cymru e Llandudno e oa bet sabatuet o rener pa oa droug e darn eus an arvesterien pa gave dezho e oa diseven e komze rener al laz-kanañ kembraeg etre ar c'hanaouennoù.\nBet lavaret dezhañ e oa gwallgontant darn, goude an troc'h e-kreiz an abadenn en doa komzet Cefin Roberts e saozneg neuze, nemet da vezañ degemeret gant ur stlakadeg daouarn goustadik. Ne oa ket bet pardonet ganto, eta, ha fellout a rae dezho lakaat anat o displijadur. Pa zisplegas neuze e oa bet tud o klemm e oa aet droug e darn eus ar gembraegerien a oa eno ivez.\nAr sonadeg, ma oa al laz o kanañ e meur a yezh, a oa evit lidañ 18vet deiz-ha-bloaz ar skol. Cefin Roberts a lavar ez eo bet o kemer perzh e sonadegoù dre ar bed a-bezh hep morse gwelet netra evel-se.


Jean-Marc Ayrault a zo ur politikour gall bet ganet d'ar 25 Genver 1950 e Maulévrier (Maine-et-Loire). Maer Sant-Ervlan ha goude maer Naoned e oa, 20vet kentañ ministr ar Vvet Republik c'hall eo bet etre ar 15 a viz Mae 2012 hag ar 1añ a viz Ebrel 2014.\nJean-Marc Ayrault e Naoned e 2012.\nMab Joseph Ayrault (1921-2010),\nE skol-brevez Maulévrier eo bet a-raok mont da lise Colbert Cholet. E skol-veur al Lizhiri e Naoned eo bet da c'houde ha tapet en deus un aotreegezh war an alamaneg. Bet tremenet ar C'hAPES gantañ en deus kelennet en ul lise e Reudied a-raok en em gavout e Sant-Ervlan.\nJean-Marc Ayrault ha François Hollande\nEzel eo eus ar strollad sokialour gall abaoe 1971. Kannad eus al Liger-Atlantel eo abaoe 1986, hag e penn bodad kannaded ar Strollad Sokialour gall er Vodadenn Vroadel abaoe 1997.\nAnvet e oa bet da vaer Sant-Ervlan e 1977 hag etre 1989 ha 2012 e oa maer Naoned.\nBet eo anvet da Gentañ Ministr gant François Hollande d'ar 15 a viz Mae 2012, hag aet kuit eus e garg d'ar 1añ a viz Ebrel 2014.\nA-enep-krenn eo ouzh distro al Liger-Atlantel da Vreizh.\nGouarnamant Jean-Marc Ayrault\nM. Jean-Marc Ayrault war lec'hienn Bodadeg vroadel Frañs\nBlog Jean-Marc Ayrault\nAdtapet diwar « https://br.wikipedia.org/w/index.php?title=Jean-Marc_Ayrault&oldid=1861385 »


Pèire Bèc - Wikipedia\nPèire Bèc (11 a viz Kerzu 1921 - 30 a viz Mezheven 2014) zo ur yezhoniour hag ur skrivagner okitanek. Tremen a reas e vugaleaj e Comenge, bro e dud-kozh, hag eno e teskas okitaneg. Unan eus saverien an Institut d'Estudis Occitans e voe ha prezidant an ensavadur-se e voe adalek 1962 betek 1980.\nHag eñ ganet e Pariz e tremenas e yaouankiz e Casèras (Haute-Garonne). Prizoniad e voe en Alamagn etre 1943 ha 1945. Goude an Eil Brezel-bed e reas studioù e Pariz, war an italianeg hag an alamaneg. Goude se e teuas da vezañ arbennigour war ar yezhoù romanek, dreist-holl war an okitaneg, kozh ha modern. Div dezenn a dremenas e 1959. Goude-se e voe anvet da gelenner e skol-veur Poitiers ha chom a reas da gelenn enni betek 1989 pa'z eas war e leve.\nKalz labourioù diwar-benn ar yezhoniezh hag al lennegezh okitanek a savas. Menegiñ a c'haller Le Siècle d'or de la poésie gasconne (1550-1650), Manuel pratique d'occitan moderne, Manuel pratique de philologie romane ha La langue occitane (dastumad Que sais-je ?, embannadur kentañ e 1963).\nSkrivagner eo bet ivez hag embannet en deus barzhonegoù, danevelloù (evel Lo Hiu Tibat, ma kont e eñvorennoù prizoniad) hag ur romant, Sebastian.\nE 1982 en doa kemeret perzh el labour da sevel un doare-skrivañ evit okitaneg Traoñienn Aran, un doare-skrivañ hag a voe degemeret ez-ofisiel gant pennadurezhioù Aran ha gant gouarnamant Katalonia.\nPèire Bèc - Gran Enciclopèdia Catalana (ca)\nMor l'occitanista Pèire Bèc, Generalitat de Catalunya (ca)\nPèire Bèc nos a quitat, Jornalet (oc)\nAdtapet diwar « https://br.wikipedia.org/w/index.php?title=Pèire_Bèc&oldid=1738997 »\nDernière modification le 11 C'hwe 2017, à 21:49\nKemmoù diwezhañ degaset d'ar bajenn-mañ d'an 11 C'hwe 2017, da 21:49.


ISTOR VIHAN BRO-OUELOU\nAr wezh kentañ da gaout an anv-se skrivet a oa en navet kantved : Pagus Velaviensis. An anv-mañ a zeue moarvat eus ur gêr kozh-Noe anvet " Velavia ", hervez Jackson. Gwelet e oa an anv-mañ skrivet diwezhatoc'h Gouelou, Guoillou ha kavet e oa ivez e broioù all evel an Izelvroioù, rannvroioù anvet Veluwe (Pagus Felaowa) hag en Dolzenn Greiz : Le Velay (Civitas Vellavorum). An holl anvioù-se a zeu eus an hevelep gwrizienn " Wellaw " : " Gwell " e keltiek kozh hag a dalvez " mat " ha " dibab ". Ar memes ster a oa bet kavet gant Leon Fleuriot. Neuze , Goelo a dalvez kement hag " ur vro dibabet mat ".\nEn e Istor Breizh, e tresas La Borderie kartenn ar " pagi ", ar broioù kozh. Harzoù Bro-Oueloù a oa neuze an Trev, al Leñv, an Eler hag ar Goued.\nPenaos e oa Bro-Oueloù er Grennamzer ? Gant peseurt bro e klote Kontelezh Goueloù ? Kalz ledanoc'h e oa, ha mont a rae pelloc'h war-du ar c'hreisteiz. An harz ne oa ket al Leñv ken met an Trev. Sant-Nikolaz-ar-Pelem, Korle, ar Peniti, Kintin a oa enni.\nBez'e oa un doare all da welet ar vro-se, an hini pouezusañ marteze, da lâret eo e-keñver ar relijion, " arc'hdiagonelezh Bro-Oueloù ". An arc'hdiagonelezh a oa un tamm eus an eskopti. Bro-Oueloù a oa ul lodenn eus eskopti Sant-Brieg. Ar Goueloù mañ ne oa ket ledañ-ledañ hag a ziskenne betek Bro-Wened. Pouezus-tre e oa rak ar mod relijiel da welet ar gevredigezh, an arc'hdiagonelezh, a oa bet implijet gant an holl velestradurioù. Er pevarzekvet kantved e oa implijet rannadur an Iliz evit sevel an truajoù.\nBro-Oueloù a-vremañ a zo kalz bihanoc'h. War Enez-Vriad, ne vez ket komzet brezhoneg ken. Bro-Oueloù a-vremañ a glot gant an dachenn vrezhoneger harzet gant : an Trev, al Leñv, Lannolon ha Plouha. Darn a gomz eus ur " Goueloù Vihan " zoken : kanton Plouha ha kanton Lannolon.\nTroet diwar ur studiadenn gant Ronan ar C'hoadig, Ar Falz Nn 63 1988.


Treiñ e brezhoneg - Wikipedia\nTreiñ a vez graet e brezhoneg evel ma vez graet en holl yezhoù.\nHogen kalz nebeutoc'h e vez troet e brezhoneg eget er yezhoù amezek, bras pe vihan. N'eus nemet e kerneveureg, a douez ar yezhoù amezek, e vez troet nebeutoc'h eget e brezhoneg, peogwir ez eus nebeutoc'h a droerien ha nebeutoc'h a lennerien, daou dra a zo ezhomm evit ober troidigezhioù.\n1 Lec'h an treiñ er yezh\n2 Petra a vez troet e brezhoneg ?\n2.1 A-raok an XXvet kantved\n2.2 Adalek an XXvet kantved\n2.3 Estreget levrioù\n2.4 Treiñ ha reizhañ\n3 Petra ne vez ket troet e brezhoneg ?\n4 Perak e vez troet ken nebeut?\n5 Treiñ ha lenn\n5.1 Piv a dro e brezhoneg ?\n5.2 Diwar pe yezhoù all e vez troet ?\n6 Skoazell d'an treiñ\nLec'h an treiñ er yezh[kemmañ | kemmañ ar vammenn]\nSant Hieronimos, troour ar Vulgat, en e sal-studi. Murlivadur gant Domenico Ghirlandaio, 1480 (Ognissanti, Firenze). Paeron an droourien eo sant Hieronimos.\nUn darn eus al labour graet e brezhoneg eo an treiñ, hag un darn nemetken. Treiñ e brezhoneg a vez graet gant an holl vrezhonegerien un tamm bennak dre gomz; dre skrid avat ne vez ket graet gant kalz tud, ha gant tud gopret d'en ober nebeutoc'h c'hoazh. Ha ma ne vez ket lennet kalz brezhoneg dre vras e vez lennet an troidigezhioù nebeutoc'h c'hoazh.\nN'eo ket bet kont evel-se atav: un amzer zo bet ma ne veze embannet nemet troidigezhioù relijiel tost a-walc'h.\nPetra a vez troet e brezhoneg ?[kemmañ | kemmañ ar vammenn]\nA-raok an XXvet kantved[kemmañ | kemmañ ar vammenn]\nGwechall ne veze troet nemet levrioù relijion: an Testamant Nevez, buhezioù sent.\nUn nebeud skridoù dispac'hel a voe troet e dibenn an XVIIIvet kantved, a-raok ma voe kroget d'ober brezel d'ar brezhoneg da vat adalek Grégoire.\nTroet e voe fablennoù La Fontaine gant meur a zen.\nGant Frañsez ar Gonideg e voe troet ar Bibl evit ar wech kentañ, 200 vloaz war-lerc'h an hini kembraek.\nAdalek an XXvet kantved[kemmañ | kemmañ ar vammenn]\nGant Gwalarn e voe troet skridoù eus lennegezhioù ar bed-holl, eus ar broioù keltiek da gentañ-penn: Mabinogion Kembre, mojennoù Iwerzhon...\nKalz danevelloù zo bet troet, diwar ar saozneg dreist-holl, e-barzh Al Liamm. Met dastumad ebet.\nDiwezhatoc'h, pa voe savet An Here, ha keit ha ma oa en e sav, e veze troet kalzik a levrioù bugale.\nE dibenn an XX-vet kantved e veze troet lennegezh dreist-holl, ha fablennoù La Fontaine adarre, evel en XIXvet kantved.\nBarzhonegoù a veze troet stank un amzer zo bet ivez. Un nebeudig dastumadoù zo bet.\nMet pa dostaer ouzh pezh a vez graet e yezhoù all, evel ar c'hembraeg pe ar galizeg, eo dister ken ez eo. Hag e katalaneg e vez troet muioc'h c'hoazh.\nEstreget levrioù[kemmañ | kemmañ ar vammenn]\nOuzhpenn levrioù a vez troet bremañ.\nPanelloù war an hentoù\nBruderezh a bep seurt: Arabat butuniñ\nDanevelloù-labour kevredigezhioù zo (divyezhek eo melestradurezh Diwan)\nSkridoù war kartennoù douaroniezh\nPennadoù kazetennoù e-barzh Al Lanv pe Bremañ a-wechoù\nAbaoe un nebeud bloavezhioù e ve troet programoù pe etrefasoù (re wikipedia da skouer).\nTreiñ ha reizhañ[kemmañ | kemmañ ar vammenn]\nKalz labour treiñ a vez graet gant kenlabourerien Wikipedia, ha difaziet e vez al labour-se ivez gant un toulladig tud. Gant se eo ur seurt skol treiñ (ha ne vez ket implijet a-walc'h) pa n'eus ket re all o vont en-dro e brezhoneg. N'eo ket troidigezhioù lennegel a vez graet avat, treuzskrivañ kentoc'h. Ul labour kalz spisoc'h eo an treiñ lennegel.\nPetra ne vez ket troet e brezhoneg ?[kemmañ | kemmañ ar vammenn]\nDre vras ne vez ket troet a-walc'h, ha diouer a levrioù zo. Ne vez ket troet romantoù, nag al lennegezh klasel saoz pe rus, nag ar romantoù-polis, nag ar skiant-faltazi. War a seblant e vank troerien evit ober al labour.\nNe vez ket troet kalz kanaouennoù. Koulskoude ne vije ket didalvoud lakaat e brezhoneg yac'h kanaouennoù brudetañ ar bed evit an nebeud kanerien vrezhonek a zo.\nE 2013 e vank kenstrivadegoù kanaouennoù (n'eus hini ebet) evel ma vank kenstrivadegoù lennegel a zoare.\nKrog e vezer da dreiñ un toullad filmoù gant Dizale, ha skignet e vez lod dre ar Genrouedad.\nPerak e vez troet ken nebeut?[kemmañ | kemmañ ar vammenn]\nGwall nebeud e vez troet e brezhoneg abalamour ma n'eo ket niverus ar vrezhonegerien hag e renont o buhez e galleg dreist-holl. Ouzhpenn-se n'eus ket kalz a droerien, ha n'eus tamm politikerezh treiñ dre vras e Breizh, na gant an embannerien-levrioù zoken. Evel ma teu e teu, eo ar reolenn\nTreiñ ha lenn[kemmañ | kemmañ ar vammenn]\nStag eo treiñ ha lenn. Nebeut a lennerien vrezhoneg a zo, n'a ket o niver war gresk. Gant se eo diaes krediñ ez ay an niver a levrioù troet hag a droerien war gresk ivez.\nKoulskoude, ma vez kelennet brezhoneg er skolioù d'ar vugale arc'hoazh e vo ezhomm levrioù da reiñ dezho, nemet ne rafe ket ar skolaerien gant levrioù (ha ne reont ket holl, pa vez roet fotokopioù e-lec'h levrioù d'ar vugale) ha troerien yaouank d'ober al labour.\nMa ne vez ket kelennet brezhoneg evel-just ne vo ket eus ar gudenn.\nPiv a dro e brezhoneg ?[kemmañ | kemmañ ar vammenn]\nAlies e vez kelennerien yezhoù o treiñ diwar ar yezh a gelennont, pe ar yezhoù all o deus desket, evel Mikael Madeg diwar ar saozneg pe gouezeleg Skos, evel Alan Botrel diwar ar gresianeg.\nImplijidi Ofis ar Brezhoneg o devez da dreiñ diwar ar galleg, hervez a c'haller lenn amañ hag ahont.\nKenlabourat a ra Corinne ar Mero gant Dizale evit azasaat e brezhoneg komzoù tresadennoù-bev ha filmoù.\nDiwar pe yezhoù all e vez troet ?[kemmañ | kemmañ ar vammenn]\nDiwar ar galleg e vez troet dreist-holl, ha levrioù bugale kentoc'h.\nDiwar ar saozneg e veze troet un tamm lennegezh poent zo bet gant kelennerien saozneg pe saoznegerien evel Frañsez Favereau.\nDiwar an alamaneg e vez troet nebeud: n'eo ket stank an alamanegerien ken e-touez ar vrezhonegerien, war a hañval. Muioc'h a spagnolegerien zo, met nebeud a dra zo bet troet eus ar yezh-se evit poent c'hoazh.\nSkoazell d'an treiñ[kemmañ | kemmañ ar vammenn]\nEn holl vroioù o deus un tamm politikerezh sevenadurel e vez skoazellet an treiñ lennegel hag an treiñ filmoù. Kevredigezhioù troerien zo ivez, e Breizh avat n'eus ket.\nAdalek 2004 e oa bet diskleriet gant ar C'huzul-rannvro e oa o vont da skoazellañ sevel troidigezhioù e brezhoneg, pe gentoc'h o skoazellañ an embannerien da baeañ troidigezhioù zo. Ret eo bet gortoz 2012 evit gwelout anezhañ o skoazellañ an hini kentañ, gant embannadur Harry Potter. Re all zo bet skoazellet e 2013ha 2014 : gant O fis ar Brezhoneg ez eus savet ul listennad oberennoù da dreiñ, met ne weler warni nemet oberennoù lennegel, klasel kentoc'h, ha n'eus lec'h ebet d'al levrioù bugale pe d'al levrioù istor, skiant, hag all. Ha n'eo ket sur e vo entanet an embannerien gant ar program a blij d'ar bolitikerien.\nListenn an oberennoù lennegel ha levrioù a bep seurt troet diwar yezhoù all\nhttp://www.bretagne.fr/internet/upload/docs/application/pdf/2012-10/04_ad_07_0413-4.pdf Roll an oberennoù a vije da dreiñ e brezhoneg hervez ar C'huzul Rannvro\nAdtapet diwar « https://br.wikipedia.org/w/index.php?title=Treiñ_e_brezhoneg&oldid=1600409 »\nKemmoù diwezhañ degaset d'ar bajenn-mañ d'an 13 Du 2014, da 07:38.


Britney Spears, deuet hec'h anv-badez eus Brittany, anv saoznek Breizh.\nBritney Jean Spears, ganet d'an 2 a viz Kerzu 1981, zo ur ganerez, aktourez ha korollerez stadunanat. Ganet e McComb, Mississippi, met desavet e Kentwood, Louisiana, aktourez eo bet war al leurenn pe evit abadennoù skinwel pa oa hi bugel. Goude-se e sine ur c'hevrad gant Jive Records e 1997. Kentañ hag eil pladenn studio Spears, ...Baby One More Time (1999) hag Oops!... I Did It Again (2000), a voe brudet mat dre ar bed a-bezh. Deuet e oant da vezañ ar pladennoù gwerzhet ar muiañ gant un arzour e-unan evit ar grennarded. E 2001, Spears a embanne ur bladenn studio an trede hini gant e anv, Britney. Ouzhpenn-se e c'hoarie ar roll pennañ er film Crossroads (2002). Evit he pevare pladenn studio e oa e-penn ar c'hrouiñ penn-da-benn, In the Zone (2003), brudet mat e voe dreist-holl dre ar ganaouenn "Toxic".\nBritney Spears dre kudennoù personel lies e oa bet rediet da reiñ un harz difin d'he micher e 2007. Ar pemvet pladenn studio, Blackout, a oa embannet e 2007, kanaouennoù lies a voe brudet mat evel "Gimme More" pe "Piece of Me". He doareoù bevañ o vont war fallaat kement hag e mondone etre an ospitalioù a voe ledet war ar bloavezh a-bezh. Ken fall e oa he stad dezhi ma voe savet ur c'huratelezh, hag a gendalc'h betek an deiz-ha-hiziv.\nKristenien e oa he zud. E deroù he buhez vicherel e tifennas Britney Spears talvoudoù mirourien SUA. Embann a rae bezañ gwerc'hez, hag a-enep an darempredoù reizhel a-raok an eured, rak ar briedelezh emezi a zo un « ensavadur sakr ».\nAlies e vez c'hoariet gant skeudenn ar vaouez selsi gant Britney Spears evel e-pad ar Femme Fatale Tour\nAdtapet diwar « https://br.wikipedia.org/w/index.php?title=Britney_Spears&oldid=1961641 »


zoken - Wikeriadur\n1.2.3 Gerioù kar dre o ster\nTermen a vez implijet gant ar c'homzer evit diskouez ez a en tu all d'ar pezh zo bet geriet gantañ a-raok, ez a ur bazenn pelloc'h eget kent (goude ar ger a vez doareet gantañ peurvuiañ)\nMa breur zoken.\nPetra eo zoken holl garantez an Aelez ! — (Levr Bugale Mari.)\nDen ne ouie da belec'h oa aet, na den zoken ne glaskas her gouzout. — (Lan Inizan, Emgann Kergidu 1, Brest, 1877, eil emb. Al Liamm 1977, p. 111.)\nEn hon amzer-ni, ur beleg a dal nebeut, pe netra zoken, eme ur rumm dud. — (Lan Inizan, Emgann Kergidu 1, Brest, 1877, eil emb. Al Liamm 1977, p. 217.)\n— Pe seurt bro an diaoul eo houman, emez-ho, ne gaver enn-hi nag eur banne guin fall zoken, nag eun diner toull? — (Lan Inizan, Emgann Kergidu Lodenn 2, J.B. hag A. Lefournier, Brest, 1878, p. 55.)\n— [...]. Ne lavarign ket d'eoc'houi zoken ar pez am beuz c'hoant da ober. [...]. — (Lan Inizan, Emgann Kergidu Lodenn 2, J.B. hag A. Lefournier, Brest, 1878, p. 68.)\n[...] : kanañ zoken en deus graet. — (Frañsez Kervella, Yezhadur Bras ar Brezhoneg, Brest, 1947, 1976, p. 321.)\nNa traonienn zoun na krec'henn sounn ne virent outañ da vont, nag houlennoù ar mor zoken. — (Yann ar Floc'h, Koñchennou eus Bro ar Stêr Aon, Levrdi Le Dault, Kemper, 1950, p. 39.)\nHag i da gaout ar roñfl kozh, ha Yann ha mont ha darc'haouiñ un taol bazh houarn gantañ diwar e benn, hag e lazhañ hep na reas zoken na bramm na klemmadenn. — (Troude ha Milin, Labous ar Wirionez ha Marvailhoù all, Skridoù Breizh, 1950, p. 84.)\nHoumañ, ar verc'h-mañ, ne oa ket un diodez, na tost zoken, [...]. — (Troude ha Milin, Labous ar Wirionez ha Marvailhoù all, Skridoù Breizh, 1950, p. 112.)\nNa pourvez, na [[bitailh], na died. Neket ar pezh a vefe aet en o lagad, zoken ! — (Langleiz, Romant ar Roue Arzhur/levrenn I : Marzhin, Al Liamm, 1975, p. 39.)\nC'hoarvezet eo bet deomp, d'ar Sadorn, pe d'ar Sul dreist-holl, bezañ direnket e-kreiz an noz gant tud pennfollet, gant archerien zoken : « Ur gwallzarvoud ... tud o vervel ... dav kaout louzeier ... diouzhtu ... un dra bennak evit ar galon ... ha piv 'ray ar strinkadenn ... » — (Pêr Denez, Glas evel daoulagad c'hlas na oant ket ma re, Al Liamm, 1979, p. 32.)\n— Chañs vat deoc'h, Harry Potter. Lenn a-dreuz zo bet graet e-barzh ar planedennoù meur a wech, abaoe an amzer gozh, ha gant tud-kezeg zoken. [...]. — (J.K. Rowling, lakaet e brezhoneg gant Mark Kerrain, Harry Potter ha Maen ar Furien, An Amzer embanner, 2012, p. 268.)\nDirak ur stroll-gerioù\nGoulc'han a zo en em glevet gant Rener porzh-mor Brest evit ho lakaat da welout al listri-brezel ha zoken ul lestr-dindan-vor. — (Brogarour, Onenn, Gwengamp, 1936, p. 97.)\nImplijet e vez e dibenn ar frazenn, pe e dibenn ar stroll-gerioù.\nDiwar levezon ar galleg e vez lakaet gant tud zo dirak ar stroll-gerioù.\nSkrivet gant F. Kervella : Pa vez o toareañ un anv evelato e c'hell a-wechoù bezañ lakaet da gentañ : zoken e vreur a zo deuet. — (Frañsez Kervella, Yezhadur Bras ar Brezhoneg, Brest, 1947, 1976, p. 321.)\nDizemglev zo diwar-benn ar varn-se, ha kavout a ra da lod ne zleer ket ober en doare-se gwech ebet. N'eus skouer ebet eus an implij-se e Geriadur brezhoneg an Here.\nzoken ma, troienn isurzhiañ hag a vez kavet fall gant lod, ha n'he c'haver ket e Geriadur brezhoneg an Here.\n[...] : ma gwaz a blije dezhañ an traoù dalc'het kempenn, zoken ma ne oa ket gwall-gempenn eñ e-unan, [...]. — (Pêr Denez, Glas evel daoulagad c'hlas na oant ket ma re, Al Liamm, 1979, p. 14.)\na zo kaeroc'h, zo kaeroc'h\nzomuiken, skrivet zo-mui-ken e Geriadur brezhoneg an Here.\ngalleg : même (fr)\nkembraeg : hyd yn oed (cy)\nsaozneg : even (en)\nPouez-mouezh war ar silabenn ziwezhañ.\nE gwirionez eo pouezmouezhiet reizh, peogwir eo savet gant daou c'her unsilabennek. Se zo kaoz e kav da veur a hini e tleje bezañ skrivet zo-ken, evel tad-kozh, hag evel zo-mui-ken e Geriadur brezhoneg an Here, hag evel e geriadur ar Gonideg (ma'z eo skrivet zô-kén) .\nAdtapet diwar « https://br.wiktionary.org/w/index.php?title=zoken&oldid=312328 »\nDernière modification le 7 Meu 2021, à 12:46\nKemmoù diwezhañ degaset d'ar bajenn-mañ d'an 7 Meu 2021, da 12:46.


teuent - Wikeriadur\nEus deuent gant ur c'hemmadur dre galetaat (d > t)\nteuent /Distagadur ?/\nMe gred e teuent da c'houzout petra a ioa a-nevez e Berven gand kement-all a dennou fuzil. — (Lan Inizan, Emgann Kergidu Lodenn 2, J.B. hag A. Lefournier, Brest, 1878, p. 136.)\nPa veze re dommet d'ezho, ez eant da ober eur c'housk da uza ho banne, ha goude-ze e teuent adarre da efa. — (Lan Inizan, Emgann Kergidu Lodenn 2, J.B. hag A. Lefournier, Brest, 1878, p. 143.)\nNe wellaas ket d'ar gwez klañv : tristoc'h-tristañ da welout e teuent da vezañ. — (Pêr Denez, Glas evel daoulagad c'hlas na oant ket ma re, Al Liamm, 1979, p. 100.)\nAr vartoloded en-dro d'ar vasin, pa weljont kement-se, a lammas ivez e-barz, ha, dre ma teuent er-meaz, goude en em zouba mat, ez oant gwisket en aour, penn-kil-ha-troad, hag evel jeneraled. — (G. MILIN, Gwechall-goz e oa..., Kemper, 1924, p. 50.)\nKen bras e veze o souezhadenn ma teuent kerkent war o zu adarre. — (Goulc'han Kervella, Brezel ar Rigadell, Al Liamm, 1994, p. 108.)\ntaent (e gevred Breizh)\nAdtapet diwar « https://br.wiktionary.org/w/index.php?title=teuent&oldid=269104 »\nKemm diwezhañ d'an 30 Ebr 2018 da 17:38\nKemmoù diwezhañ degaset d'ar bajenn-mañ d'an 30 Ebr 2018, da 17:38.


Alfonso II d'Este, ganet e Ferrara d'an 22 a viz Du 1533, ha marvet eno d'ar 27 a viz Here 1597, a oa mab da Ercole II d'Este ha da Renée Bro-C'hall (pe Renata di Francia en italianeg), mab-bihan da Anna Vreizh eta. Pempvet dug Ferrara e voe adalek 1559 betek e varv.\nKenkent hag anvet da zug e sevenas goulenn ar pab Pi IV a felle dezhañ e vije kaset an dugez Renata da Vro-C'hall en-dro dre ma roe harp d'ar brotestanted en he lez hag e kenskrive gant Jean Calvin a oa deuet d'he gwelout da Ferrara.\nE-pad e amzervezh e skedas lez Ferrara muioc'h eget biskoazh, e tegemeras barzhed evel an Tasso, e veze aozet festoù bras, ha fontet arc'hant a-leizh. Klask a reas kreskiñ brud ha bri e zugelezh gant e dri dimeziñ hag e emglev gant an impalaer santel Masimilian II er brezel a-enep an Durked en Hungaria e (1566).\ne 1558 da Lucrezia di Cosimo de' Medici (1545–1562), dimezet da 13 vloaz, marvet da 17 vloaz;\ne 1565 da Barbara Aostria, merc'h da Ferdinand Iañ an Impalaeriezh Santel ,\ne 1579 da Margherita Gonzaga, merc'h-vihan da Ferdinand Iañ an Impalaeriezh Santel , marvet da 54 bloaz.\nBugel ebet n'en doa bet, se zo kaoz ec'h anvas e genderv Cesare d'Este da hêr.\nPa varvas e voe adkemeret dugelezh Ferrara, douar an Iliz, gant ar pab Klemez VIII ha n'enebas ket Cesare d'Este nemeur, trawalc'h dezhañ bezañ dug Modena.\nBeziet eo e Ferrara e Manati Corpus Domini.\nAdtapet diwar « https://br.wikipedia.org/w/index.php?title=Alfonso_II_d%27Este&oldid=1921377 »\nDernière modification le 1 Gen 2022, à 13:19


Pajenn:Sales - Introduction d’ar Vuez devot.djvu/379 - Wikimammenn\nPajenn:Sales - Introduction d’ar Vuez devot.djvu/379\neguet da zires bete quern ar menez eus ar berfection gristen : mæs pa gommançomp d’en em furmi dre hon desirou hac hon resolutionou mad, e commanç ive diouasquel da zont deomp ; ret eo esperout eta penaus e vezzimp ur veich guenan spirituel hac e teuimp da nigeal : hac o c’hortos bevomp gant ar mel eus a guen-alies a instruction hac a exempl mad o deveus leset an Devodet ancien gueneomp, ha pedomp Doue ma roi deomp diouasquel ec’hiz d’ar goulm, evit ma c’hallimp non pas epquen nigeal en amser eus ar vuez presant, mæs ivez en em reposi en eternite eus ar vuez da zonet.\nVar an natur eus an dentation, ha var an diffaranç a so etre santout an dentation ha consanti dezi.\nEN em imaginit, Philotee, ur Brinces yaouanc pehini a so caret-bras gant he fried, ha penaus un den mechant bannâc evit e debochi da derri ha da souilla he friedelez, a zigaç betec enni ur messager iffam bennâc eus a amourousdet evit conferi ha treti ganti var e zessein maleürus. Da guenta e propos ar messager-se d’ar Brinces-mâ intantion e Vestr ; d’an eil e quef ar Brinces agreabl pe zisagreabl ar proposition hac ar guemennadurez ; d’an trede e teu da gon-\nAdtapet diwar « https://br.wikisource.org/w/index.php?title=Pajenn:Sales_-_Introduction_d’ar_Vuez_devot.djvu/379&oldid=129382 »\nKemmoù diwezhañ degaset d'ar bajenn-mañ d'an 9 Eos 2018, da 16:34.


Pajenn:Bonnaire - Mestr Pierrès, pe den guiziec ar bourg.djvu/53 - Wikimammenn\nPajenn:Bonnaire - Mestr Pierrès, pe den guiziec ar bourg.djvu/53\nbremâ ar gallec. Credi a rit-tu, emezàn, e zeo ar c’henta guech en deveus chenchet ur bobl a vuzur hac a boez, a lezennou muioc’h important eguet ar re demeus a bere an execution na ell beza dieffet hep hasten an dizurz a rën abaoue qeit all amzer ? Goude anter-cant vloas a effortchou, e zeo ret reali ar system admirabl-se, pehini a vezo recevet gant an oll bobliou eus an Europ un deiz da zont ; hac e tlefe ar grague en em laqat ur pennad e coler, ar gueguinerezet hac an oll graguez all renta ar c’hilogram responsabl eus o faziou, poent e zeo achui, hac en em laqat d’an œuvr.\n— E feiz, respont oc’h eus da dout, hac ec’h adoptàn franchamant an ingalder-se, pehini ameus an intantion ferm da sqignat ha da venteni. Hoc’h explicationou o deveus va c’hendrec’het ; ne chom mui din nemet ur goulen hepqen d’a ober dêc’h. Penos ellout ampech an abusou hac ar c’hlêmou a ya da denna bremâ combinêsonou ar poez ancien gant an hini neve ?\nAn digare danjerus-se, Autrou mêr, a zo ur violation demeus an ingalder. Ouspen zo : alies e zeo caus a flauderez, a hend all muioc’h danjerus, ma na lêz nep merq. Ar seurt combinêsonou-se a zo a hend all materialamant faus ; ar poez ancien, dre na rën mui, e rapport gant an hini neve ne dle caout netra a certen. Ar prener pehini en em brest d’ar combinêsonou-se, a renonç da brotection al lezen ;\nAdtapet diwar « https://br.wikisource.org/w/index.php?title=Pajenn:Bonnaire_-_Mestr_Pierrès,_pe_den_guiziec_ar_bourg.djvu/53&oldid=113979 »\nKemmoù diwezhañ degaset d'ar bajenn-mañ d'an 24 Gen 2018, da 16:22.


AN DISONJ par TOURBIN - Fichier PDF\nAN DISONJ .pdf\nNom original: AN DISONJ.pdf\nCe document au format PDF 1.5 a été généré par Microsoft® Word 2010, et a été envoyé sur fichier-pdf.fr le 18/03/2017 à 19:11, depuis l'adresse IP 90.32.x.x. La présente page de téléchargement du fichier a été vue 503 fois.\nTaille du document: 458 Ko (10 pages).\nAdalek peseurt mare e\ngomzer eus un disoñj\nKeltia Mevel - Essylt Even\n03 AR MEMOR\n04 PERAK AN ALZHEIMER ?\n05 PETRA EO AR C'HLEÑVED ?\n06 AN DISOÑJ PATOLOGEL\n07 E TI AN NEURO-PSIKOLOGOUR\n08 AR RE GOZH, HA ME ?\nHon palioù ?\nKlasket eo bet en teul mañ da\nrenabliñ an holl titouroù bet dizoloet\nganeomp e kerzh ar mizvezhioù\ntremenet. Un tem luzhiet tre eo ar\nmemor ha klasket hon eus adframmañ\nan titouroù kavet evit aesat\nkomprenidigezh al lenerien. Ur sujed\ndedenus tre eo setu perak hon doa\nc'hoant kinnig d'an holl un teulliad e\nbrezhoneg diwar benn ar memor hag\nar c'hleñved Alzheimer.\nAn teull-mañ a zo bet graet evit pep\nbrezhoneger dedennet gant ar sujed.\nAn disoñj a sell diouzh an holl hag pep\nhini a c'hell en em c'houlennata war\nstad e vemor. cAn dud touchet gant\nar c'hleñvedoù dejenerativel a zo\nkentoc'h an dud a-us da 65 bloaz. Met\nan abretañ dizoloet ar gwelañ e vo\nevit ar c'hlañvour.\nKlasket e vo kompren da-heul perak ta\n? Lennadenn vat deoc'h…\nMeur a c'hleñved n'eus ul liamm eeun\ngant an disoñj. Tu 'zo renkañ anezho e\nteir rann : ar c'hleñvedoù neurodejenerativel evel Parkinson pe\nAlzheimer, an amneziezh hag\nc'hleñvedoù liammet gant an\ndrammaj. Ret e oa deomp dibab ul\nlodenn resis da studiañ, e mod all e\nvefe bet re hirr ha sur a-walc'h\ndidalvoudus evit sevel ul levrig\nmedisinel evel emañ. Dibabet hon eus\nar c'hleñved Alzheimer. Alzheimer a zo\nur c'hleñved a-vremañ, studiet tre eo\npadal n'eo ket kement-se anavezet.\nKinnig a reomp deoc'h strollidigezh an\ndizoloadennoù graet betek hen.\nAr memor, petra eo ?\nAr memor a zo termenet evel ar fed\ngallout renkañ hag adtapout un titour\nbennak en empenn. Ar memor a renn\nan holl darvoudoù pemdeziek en hon\nvuhez. Merret 'vez ganti hon\nanaoudegezhioù, hon spered, hon\ngwestoni hag hon identitelezh. A-raok\nkregiñ pouezus eo gouzout ez eus\nmeur a doareoù memor disheñvel setu\nperak eo ledan kennañ termenadur ar\nmemor. Ur sujed a-vremañ eo met ket\nanavezet kement-se. Kredet e veze un\nnebeut bloavezhioù 'zo e oa ar\nmemor evel un estajerenn lec'h ma\nveze renket eñvorennoù. Diskouezhet\neo bet ne oa ket tamm ebet ar\nmemes tra hag e oa un tamm\nluzhietoc'h. Keñveriet 'vo kentoc'h an\neñvorenn d'ur merk laosket en\nAr memor a berr dermenn a zo anvet\ne ivez memor labour. Implijet a vez\ningal hag a-hed an devezh. A\ndrugarez d'ar memor-mañ e vez\ndalc'het soñj d'eus un titour e-pad un\nnebeud eilennoù ha disoñjet e vez\ndiouzhtu war-lec'h. Ar memor a berr\ndermenn a vez implijet da skouer pa\n'vez lennet un niverenn pellgomz hag\nadskrivet diouzhtu war-lec'h evit\ngervell unan bennak.\nAr memor semantek a zo memor an\nanaoudegezhioù hollek ha personnel.\nA drugarez d'ar memor semantek e\nvez dalc'het soñj eus ar yezh e komzer\npe deus dremm unan bennak nes\nMemor an ober a zo anavezet evel ur\nmemor diemskiant. Sirvijout a ra evit ar\nouizhiegezhioù d'en ober. Implijet e\nvez pa 'vez blegnet un oto pe ober\nmarc'h-houarn. Ur wech renket gant\nar memor prosedural n'eus ket\nezhomm raksoñjal en a-raok ken.\nAr memor Prantadel a zo implijet evit\ndec'hel soñj eus un darvoud mui pe\nvui merkus gant e kenaroud. Da\nlavaret eo pa 'vo dalc'het soñj eus an\ndarvoud. Liammet e vez d'un deizhiad\nha d'ul lec'h. Met ivez d'ur stad\nfrommel. Tu zo dec'hel soñj da skouer\neus darvoudoù personel ho puhez.\nAn eñvorenn (da lavaret eo ar fed gallout adimplij un titour en dazont) a zo termenet\ngant mont en-dro mat an tri darvoud empennel mañ.\n''renkañ'' hag a zo an darvoud kentañ. Ar renkañ a zo ar fed gallout skeudenniñ an\ndarvoud en empenn hag er memor.\n''stokañ'' eo ar fed mirout an titour ''stoket'' war an amzer en empenn.\n''adtapout'' a zo termenet gant ar fed adimplij warlec'h an titour mañ.\nAr c'hleñved Alzheimer\nAr c'hleñved Alzheimera zo bet\ndizoloet gant Aloïs Alzheimer e 1906,\nun droug eus an empenn eo, lâret\nneuro-dejenerativel. Ur mont da goll\nkreskus eus an neuronoù eo. Ral eo ar\nc'hleñved a-raok 65 bloaz, padal\ngoude 80 bloaz e douchfe un den war\n4, war an dud-se e vez muioc'h a\nGallout a ra c'hoavezout din ?\nD'un doare ezpersonnel e c'helloc'h\nbezañ touchet gant ar c'hleñved, dre\nma tost tout an dud en d'eus un dennes touchet gant ar c'hleñved.1/20\nden a zo klañv gant Alzheimer a us 60\nbloaz ha 1/4 a us 80 bloaz.\nD'un doare hollek an holl a c'hell\nbezañ tizhet da geñver ur sell\nmedisinel ha sevenadurel.\nPerak e vez tapet an alzheimer ?\nMeur a abeg a zo, anvet e vez ar\nc'hleñved : multi-faktoriel. An abegoù\na c'hell cheñch hervezh pep klañvour,\ne zoare da vevañ, e endro bevañ, e\nE touezh an abegoù pennañ ez eus\nan dreistgwask, an diabet, feur izel an\ndeskadurezh, ar reizh ( muioc'h a\nmaouezed tizhet gant ar c'hleñved),\nan oad, ar genetek, an diouer a\ndarampredoù sokial ha sevenedurel\nPetra a c'hoarvez en empenn ?\nEr plan anatomek e grog an digresk a neuronoù e lodenn ar memor eus an\nempenn, an hipokamp. Er plan mikrosopel ez eus daou labez :\n- ar plakennoù amiloïd, a zo lec'hiet\nen hipokamp, etre an neuronoù. Ar\nplakennoù-se, a zo da gentañ\nlastezioù ar protein beta-amiloïd, en\nem pegañ a reont kenetrezo ha sevel\na ra plakennoù tro-dro d'an neuronoù\nar goll a neuronnoù a gas da\n- evit komz : simud (afazi)\n- reteriñ : apraksi\n- anavezout objedoù : agnozi\n- anavezout dremm an dud :\nGoude, p'en em zioren ar c'hleñved,\nen em led al albezoù er c'horteks tall,\nkas a ra da kudennoù :\n- urzhiañ un ober\n- urzhiañ ar menozhioù.\nEr memes koulz e krog kudennoù\nfrommel ha psikologel\n- an dilignezadur gwiennigel a zo ur\nc'hresk direizh eus ar protein Tau, en\nneuronoù. Ur wech klañv en em\ndispenn ar proteinoù Tau ha stumm a\nra neudennoù rouestlet. Neuze, n'eo\nket a-eeun ken ar c'hanigoù, ne\ndremen ket ken an titouroù ha mervel\na ra an neuron\nDisoñj simpl pe disoñj patologel,\npetra eo ar vevenn ?\nAn disoñj a zo reizh e argerzh an\nempenn peogwir n'eo ket anfin\nbarregezh stokaj an empenn .\nAn disoñj a zeu neuze da vezañ\npatologel pa grog da gaout un efed\nwar an oberiantoù pemdeziek ha war\nan emrenerezh. ( Da skouer ar\nc'hlañvour a zo digouest da verrañ e\nlouzaouiñ pe e ac'hant)\nDa geñver an emgav medisinel, studiet e vez stad ar memor e pad\nan anamnez. An anamnez eo an emgav graet a-raok implij an\ntestoù neuropsikologel. Graet e vez testoù ha keñveriet e vez\nanezho gant sujedoù test ho deus ar memes oad, memes reizh,\nmemes live deskadurezh.\nAn disoñj patologel a zo studiet d'un doare kementadel, da lâret\neo pa 'mañ ar barregezioù a-us d'ar reizhenn pe d'ar geidenn. Met\nivez d'un doare kalitativel, da lavaret eo pa vez da skouer desket ul\nlistennad gerioù, ha pa vez ouzhpennet gerioù e kerzh an\nUn diougannadenn e ti an\nUr wech diouganadennet,\npetra ober ? Penaos\ngorekaat diorenn ar\nUr wech dizoloet ar\nc'hleñved, ha renablet\ngwiziegezhioù gwiadurel e\nvez aozet ur c'hemer e karg\n-Addeskadurezh : Hiniennel\npe a stroll, deskadurezh evit\nendro ar c'hlañvour\n-Kemer e karg frommel :\nSikour war-lec'h an\ndiouganad evit asantiñ d'un\ndoare aesoc'h ar c'hleñved\n+ heuliadenn psikologel evit\nmerrañ ar stress hag an\nankenn. Labour graet war ar\n-Sikour en tiegezh : dreist holl\nevit an dud o vevañ o unan.\nMaleveurusamant n'eus ket\nc'hoazh a louzaouiñ evit ar\nc'hleñved. Spi 'zo en endro\nmedisinel gant meur a\nzoareoù nevez pareañ e\nCHU bro c'hall hag er bed a\nE pegeit amzer e vez\ndiouganadennet ar c'hleñved :\nDepan a ra eus mare an\ndiouganadenn hag eus stad ar\nc'hleñved e kerzh an emgav\nmedisinel. Pasiantoù zo a zeu adalek\nan arouezioù kentañ ha reoù all\ndiwezhaat tre. Pa vez deuet abred\nkennañ ez eus a wechoù ezhomm\ntapout un emgav all diwazhatoc'h\nevit gwiriekaat stad an\ndiouganadenn. Pa vez deuet\ndiwezhaat a-walc'h da geñver stad\nar c'hleñved ez eus tu diouganañ en\nun emgav hepken ar c'hleñved\nalzheimer. Ret eo gouzout ez eo\ngwiriekaet d'un doare sur ar\nc'hleñved nemet gant an otopsienn\nDaoust hag eñ eo an Alzheimer ar c'hleñved\nnemetañ posupl war-lec'h an diouganadenn ?\nAr c'hleñved alzheimer n'eo nemet unan e touez\nur bern a c'hleñvedoù dejenerativel a sav en\nempenn ha neuze ar memor. ( E-touez ar reoù\nbrudetañ ez eus da skouer ar c'hleñved\nAn diouganadenn a zo graet war-lec'h an\nanamnez, ar skeudennadurioù empennel\n(skanner, irm), pe titouroù ouzhpenn evel ur\nponksion lombaire ha profil neuropsikologel\nobjektivet ar c'hlañvour.\nPerak a vez kavet kement an disoñj e touez ar\nre gozh ?\nDoareennoù kognitivel eus a gozhi normal :\n- Gorekaat a ra ranabl an titouroù en empenn (ezhomm\n'zo muioc'h a amzer evit ober pep tra)\n- Diaesterioù liammet gant ar fed e vefe nebeutoc'h\nnebeutañ a aked\n- Digresk barregezh memor al labour\nDoareenoù psikologel ar gozhni hag o d'eus ur pouez war\ndoareenoù cognitivel an empenn :\n- An abegoù frommel ha psikologel n'eus ur pouez war an\naked. (ar c'hred personnel, an emgar, an ankenn, an\ndiesterioù da gousket,ar santiment da vezañ e-unan, ar\nAn disoñj a zo kentoc'h liammet gant digresk ar\nbarregezhioù aked, un tammig ivez gant an diwouestled\nda ranabliñ talvouduster an titouroù, gant ur gorekadenn\nhollek ha gant abegoù psikologel ha frommel eget ur gwir\nGant ar spi da vezañ bet ar sklaerañ posubl, trugarez da vezañ bet lennet. C'hoant\nhon oa resisaat, an holl ditouroù amañ a zo bet gwiriekaet hag asantet gant tud avicher.\nKeltia Mevel hag Essylt Even\n1 añ S, lise Diwan Karaez\nAN DISONJ.pdf (PDF, 458 Ko)\nperak titourou memor graet doare bloaz emgav neuronou hlenved frommel alzheimer empenn disonj memes titour\nCe fichier a été mis en ligne par un utilisateur du site. Identifiant unique du document: 00497807.


Pajenn:Ar Prat Rimadellou brezonek, 1911.djvu/23 - Wikimammenn\nPajenn:Ar Prat Rimadellou brezonek, 1911.djvu/23\nem gaver adarre kenver-oc’h-kenver gant buez an den war an douar, red mat d’ezan kaout bara evitan hag evit e diegez !\nIldut kez, gwel nag a ezom o deus hor bugale ac’hanout ! Daoust ha goude ma plegfes d’eun urz didruez, douget enep da feiz ha da goustians, kred ac’hanon, hor bugale a zougo eun hano karet ha doujet !… »\n« O Mari, ehan pelloc’h da veza an diaoul evidon. Mont a ran d’al leac’h m’eo red d’in mont ; hogen, ma c’houlenner diganen beza trubard d’am Doue e livirin : « Nan biken !… Tad oun, gwir eo, mes Breizad oun ivez. N’eo ket en aner ez eo bet desket d’in gwechall lavar va bro, pa ’z oan bibannik, war barlen va mamm :\nDiw heur goude.\nGwisket gantan e zilhad grana, ar c’hommandant a deuas er meaz eus e gambr o teurel c’hoaz eur zellig war ar renkennad poltrejou eus e dadou koz, a zeblante holl lavaret d’ezan e kavent mat sur e vennoz hag e rajent eveltan.\nSetu hen e penn ar zoudarded bodet tro-war dro d’an Iliz. An dud brema a zo war-c’hed eus ar pez a zo o vont da dremen dizale. An holl galonou a zo gwasket, me lavar.\nEur bern sellerien ha sellerezed a zo du-ze, en tu-all d’ar zoudarded, Bretoned ba Bretonezed dispont, lemm o daoulagad, dare da zifen o Doue.\nHag e kaner :\nNi gar Doue, ô tud digreden\nA c’hoanta hen diskar er vro !\nNi lavaro gant hor feiz kristen :\nKentoc’h mervel ivez d’hon tro !…\nAr wazed o-unan a gan gant eur vouez nerzus a laka da dregerni ar meziou er pellder :\nHoll da Zoue… ! E pred ar maro\nDoue d’e dro na nac’ho ket\nKement kristen mat a lavaro :\nBiskoaz Doue n’em beus nac’het !!!…\nAr c’homandant a glev ar poz kaër-ma, hag ar c’homzou dudius a zo d’e gloza a ya eün betek goueled e galon.\nEvel eun avel a feiz, Feiz ar Vretoned, kalet evel o douarou, a dremen uz d’ar bobl tud-se. Kana reont o feiz, o devosion evit Doue, ha n’o deus, anat eo da gement den a zo eno, mennoz fall ebet enep gouarnamant ar vro. N’eo ket ouz ar Republik eo o deus\nAdtapet diwar « https://br.wikisource.org/w/index.php?title=Pajenn:Ar_Prat_Rimadellou_brezonek,_1911.djvu/23&oldid=160751 »\nKemmoù diwezhañ degaset d'ar bajenn-mañ d'an 30 Ebr 2020, da 13:43.